Kanak-kanak tiga tahun kritikal terambil lebih dadah dalam kereta -Polis

(Pemangku Ketua Polis Kelantan Datuk Muhamad Zaki Harun bercakap kepada pemberita selepas melawat kanak-kanak tersebut yang kini dirawat di Hospital Raja Perempuan Zainab II (HRPZ II)

KOTA BHARU, 21 Jun- Kanak-kanak lelaki berusia tiga tahun sembilan bulan yang kini dalam keadaan kritikal kerana terdapat kandungan dadah di dalam badannya, kemungkinan ‘terambil’ lebih dadah di dalam kereta milik bapa sepupunya ketika dibawa ke lokasi penagihan dadah, petang kelmarin.Pemangku Ketua Polis Kelantan Datuk Muhamad Zaki Harun berkata susulan itu kereta milik bapa sepupu kanak-kanak itu, yang berusia 30 tahun, telah dirampas untuk siasatan lanjut.“Siasatan lanjut terhadap kereta Proton Saga milik suspek akan dilakukan oleh pihak forensik,” katanya kepada pemberita selepas melawat kanak-kanak tersebut yang kini dirawat di Hospital Raja Perempuan Zainab II (HRPZ II) di sini.Semalam media melaporkan kanak-kanak yang berasal dari Kampung Sri Bintang, Kuala Krai, dekat sini berada dalam keadaan kritikal selepas pemeriksaan doktor mendapati terdapat kandungan dadah di dalam badannya.

(Kanak-kanak berumur 3 tahun kritikal kerana terdapat kandungan dadah di dalam badannya kini dirawat di Hospital Raja Perempuan Zainab II (HRPZ II)

Muhamad Zaki berkata yang menyifatkan kejadian yang menimpa kanak-kanak itu sebagai sesuatu yang malang berkata, siasatan polis mendapati keluarga kanak-kanak itu memang menghadapi banyak kesukaran, selain emak kanak-kanak itu sendiri menghidapi penyakit kanser tahap empat.Beliau berkata susulan kejadian itu, polis telah menjalankan Ops Khas di kawasan Kampung Sri Bintang tengah malam tadi dan menahan sembilan individu, di samping merampas 102 biji pil kuda. -BERNAMA

Berita berkaitan Kanak-kanak tiga tahun kritikal, dadah dalam badan


Keputusan kes bunuh CEO Cradle Fund pagi ini

KUALA LUMPUR, 21 Jun - Nasib Samirah Muzaffar dan dua remaja akan diketahui hari ini sama ada mereka akan dipanggil membela diri atau dibebaskan daripada pertuduhan membunuh Ketua Pegawai Eksekutif (CEO) Cradle Fund Nazrin Hassan, empat tahun lepas.

Hakim Mahkamah Tinggi Datuk Ab Karim Ab Rahman dijangka membacakan keputusan pada akhir kes pendakwaan itu pada 9 pagi ini.

Sekiranya keputusan mahkamah berpihak kepada pendakwaan, iaitu mahkamah mendapati terdapat kes prima facie terhadap Samirah, 47, dan dua remaja yang kini berusia 19, dan 16 tahun, mereka akan dipanggil untuk membela diri, namun jika keputusan sebaliknya, ketiga-tiga mereka akan dilepas dan dibebaskan.

(Keputusan kes bunuh Ketua Pegawai Eksekutif (CEO) Cradle Fund, Nazrin Hassan di Mahkamah Shah Alam hari ini)

Samirah, serta dua remaja lelaki yang ketika itu berusia 15 dan 11 tahun dan seorang warga Indonesia yang masih bebas Eka Wahyu Lestari didakwa membunuh Nazrin, 45, di sebuah rumah di Mutiara Damansara antara 11.30 malam 13 Jun 2018 dan 4 pagi 14 Jun 2018.Pada 14 Feb lepas, pihak pendakwaan menutup kes mereka selepas memanggil 57 saksi termasuk abang dan kakak si mati, Dr Abdul Aziz, Dr Malek Reedzwan dan Che Elainee; Pengarah Jabatan Bomba Kuala Lumpur Edwin Galan Anak Teruki; Pegawai Forensik Patologi Hospital Kuala Lumpur Dr Siew Sheue Feng; Dr Prashant Sanberker serta pengawal keselamatan kediaman si mati Raju Kumar Pandit.Perbicaraan kes Samirah yang didakwa membunuh suaminya itu bermula pada 6 Sept 2019.


Pesara kerajaan ditipu, hilang RM20,000

IPOH, 21 Jun - Seorang pesara kerajaan di Teluk Intan mengalami kerugian apabila wang simpanan persaraannya sebanyak RM20,000 lesap akibat menjadi mangsa sindiket Macau Scam, minggu lepas.Ketua Polis Daerah Hilir Perak, Asisten Komisioner Polis (ACP) Ahmad Adnan Basri berkata lelaki berusia 76 tahun itu menerima panggilan daripada individu yang mendakwa dari Ibu Pejabat Pos Kuala Lumpur pada 14 Jun lalu."Suspek mendakwa mangsa mempunyai bungkusan barangan penghantaran ke Sabah dengan kandungan sekeping kad pengenalan milik mangsa dan lima keping kad ATM dari pelbagai bank namun pengadu telah menafikan."Seterusnya mangsa telah disambungkan pula ke Ibu Pejabat Polis Kontinjen Sabah supaya membuat laporan polis dan kemudian disambungkan kepada pihak mahkamah kononnya pengadu terlibat dengan jenayah penggubahan wang haram," kata Ahmad Adnan dalam satu kenyataan.

Ahmad Adnan berkata mangsa sekali lagi dihubungi pada 16 Jun lepas oleh sindiket tersebut dan meminta mangsa melakukan pindahan wang ke dalam akaun bank yang diberikan oleh suspek bagi memastikan wang yang dimiliki oleh mangsa adalah bersih daripada kesalahan jenayah penggubahan wang haram.Menurutnya mangsa telah melakukan pindahan wang untuk dimasukkan ke dalam akaun suspek di sebuah bank cawangan di Teluk Intan kononnya bagi mengelakkan akaun bank mangsa dibekukan oleh pihak Bank Negara. "Mangsa menghubungi semula suspek namun tiada sebarang jawapan dan telah membuat laporan polis di Balai Polis Teluk Intan semalam setelah mendapati dirinya ditipu oleh sindiket berkenaan," katanya lagi.Kes disiasat di bawah Seksyen 420 Kanun Keseksaan. - BERNAMA


Dua lelaki bebas tuduhan miliki 51 kg dadah, hukuman penjara 23 tahun diketepikan

PUTRAJAYA, 20 Jun- Dua lelaki menarik nafas lega selepas Mahkamah Rayuan hari ini mengetepikan hukuman penjara 23 tahun dan 20 sebatan kerana memiliki dadah jenis Methamphetamine seberat 51.7 kilogram(kg), tujuh tahun lepas.Panel tiga hakim diketuai Datuk Hanipah Farikullah memerintahkan Lee Yuan Cheong, 32, bekas pekerja restoran dan Poen Thiam Leong, 49, penjual buah-buahan dilepas dan dibebaskan selepas mendapati sabitan dan hukuman yang dijatuhkan Mahkamah Tinggi adalah tidak selamat."Ini adalah keputusan sebulat suara. Setelah membaca rekod rayuan, mahkamah dapati terdapat kekhilafan oleh hakim Mahkamah Tinggi yang sabitan dan hukuman dijatuhkan terhadap mereka adalah tidak selamat."Oleh itu, sabitan dan hukuman diketepikan. Kedua-dua kamu (perayu) dilepaskan dan dibebaskan," kata Hanipah yang bersidang bersama-sama Datuk Wira Ahmad Nasfy Yasin dan Datuk Seri Mariana Yahya.Pada mulanya, kedua-dua lelaki itu bersama Chong Yew Chai, 54, didakwa atas dua pertuduhan mengedar dadah jenis Methamphetamine masing-masing seberat 93.04 gram (0.093 kg) dan 51,589 gram (51.6 kg) di Jalan Tasik Dedap 1, Pantai Sepang Putra, Sungai Pelek, Sepang di sini pada 5 petang, 31 Ogos 2015. Kedua-dua pertuduhan itu dikemukakan mengikut Seksyen 39B(1)(a) Akta Dadah Berbahaya 1952 yang boleh dihukum di bawah Seksyen 39B(2) akta sama dan dibaca bersama Seksyen 34 Kanun Keseksaan yang membawa hukuman gantung sampai mati.Bagaimanapun, di peringkat akhir kes pembelaan, Mahkamah Tinggi Shah Alam telah meminda pertuduhan mengedar kepada memiliki di bawah Seksyen 39A(2) Akta Dadah Berbahaya 1952 yang membawa hukuman penjara seumur hidup atau tidak kurang lima tahun penjara dan maksimum 10 sebatan.Pada 26 April 2019 Mahkamah Tinggi Shah Alam menjatuhkan hukuman penjara 12 tahun dan 10 sebatan bagi pertuduhan pertama manakala pertuduhan kedua, dipenjara 23 tahun dan 10 sebatan.Mahkamah itu turut memerintahkan hukuman penjara berjalan serentak dari tarikh tangkap 31 Ogos 2015 dan mereka akan menjalani hukuman penjara 23 tahun dan 20 sebatan.Chong tidak merayu terhadap sabitan dan hukuman itu.Kes dikendalikan Timbalan Pendakwa Raya Eyu Ghim Siang manakala peguam Hisyam Teh Poh Teik dan Low Wei Loke mewakili kedua-dua perayu.- BERNAMA


Dua lelaki terlibat kes pukul diburu polis

KUALA LUMPUR, 20 Jun - Polis sedang memburu dua lelaki dipercayai terlibat kes pukul dalam sebuah restoran di Bandar Mahkota Cheras di sini, Jumaat lepas dipercayai akibat perselisihan faham di laman Facebook.Timbalan Ketua Polis Daerah Kajang, Superintenden Mohd Nasir Drahman berkata dalam kejadian pukul 8 malam itu, mangsa berusia 48 tahun telah berjumpa dengan dua lelaki di restoran itu bagi menyelesaikan masalah peribadi.Beliau berkata seorang daripada suspek dipercayai memuat naik gambar bapa mangsa yang telah meninggal dunia selain mengaibkannya di laman Facebook.

Bagaimanapun, Mohd Nasir berkata semasa perbincangan lelaki terbabit naik angin dan memaki hamun sebelum dia dan rakannya bertindak memukul mangsa menggunakan batang besi paip dan kerusi plastik.“Mangsa yang mengalami kecederaan di kepala kemudian mendapatkan rawatan di sebuah klinik swasta dan menerima 12 jahitan,” katanya dalam satu kenyataan semalam.Menurutnya, polis menerima laporan mengenai kejadian itu semalam dan kini giat memburu kedua-dua lelaki terbabit bagi membantu siasatan mengikut Seksyen 324 Kanun Keseksaan.Mohd Nasir memohon orang ramai yang mempunyai maklumat mengenai kes itu untuk menghubungi balai polis terdekat atau Pegawai Penyiasat Sarjan Ahmad Faizal menerusi talian 019-7691924 bagi membantu siasatan. -BERNAMA


Polis tumpas sindiket dadah heroin dalam 3 serbuan berasingan

GEORGE TOWN, 18 Jun- Tiga lelaki tempatan disyaki terbabit dalam sindiket pengedaran dadah ditahan dalam tiga serbuan berasingan di kawasan Seberang Perai Selatan (SPS) dan Kuala Kurau, Perak, Rabu lalu.  Suspek berusia 34 hingga 53 tahun. Ketua Jabatan Siasatan Jenayah Narkotik negeri, ACP Mohd. Shukhairy Abd.Sabhe berkata dadah tersebut dijumpai di dalam kereta jenis Volkswagen Passat yang dipandu salah seorang suspek.  "Hasil serbuan yang dibuat, polis berjaya merampas dadah jenis heroin seberat 9,030 gram yang dianggarkan bernilai RM120,000."Kalau di pasaran tempatan mungkin harganya berlipat kali ganda. Sindiket ini dipercayai mula aktif sejak awal Januari tahun 2022. Kalau diikutkan jumlah yang dirampas boleh digunakan lebih kurang 45,000 orang penagih," kata Mohd Shukhairy.

(ACP Mohd. Shukhairy ditemui dalam sidang media di George town, Pulau Pinang)

Tambahnya, polis turut menyita aset sindiket terdiri daripada wang tunai berjumlah RM50,000 dan sebuah kenderaan bernilai RM80,000. Hasil saringan air kencing mendapati ketiga-tiga suspek positif dadah jenis methapetamine.  Kesemuanya mempunyai rekod lampau bawah kesalahan dadah dan jenayah.  Suspek pertama disiasat bawah Seksyen 39B Akta Dadah Berbahaya 1952 dan direman selama tujuh hari bermula 16 Jun.  Dua lagi suspek disiasat bawah Seksyen 3 (1) Akta Dadah Berbahaya (Langkah-Langkah Pencegahan Khas) 1985.


Dua suspek ditahan tipu perunding kewangan lebih RM600,000

KUALA LUMPUR, 17 Jun- Polis menahan dua suspek, masing-msaing seorang lelaki dan wanita berumur 56 dan 57 tahun bagi membantu siasatan kes penipuan dokumen perbankan melibatkan kerugian lebih RM600,000.Ketua Jabatan Siasatan Jenayah Komersial Kuala Lumpur ACP Mohd Mahidisham Ishak berkata kedua-dua suspek ditahan di Jalan Bukit Bintang pada pukul 12.20 tengah hari semalam.Beliau berkata tangkapan berkenaan adalah susulan laporan polis yang dibuat oleh seorang perunding kewangan pada 10 Jun lepas yang mendakwa beliau ditipu ketika berurusan dengan kedua-dua suspek bagi mendapatkan dokumen ‘Standby Letter Of Credit’ yang bernilai USD 250 Juta dari bank di luar negara bagi menjalankan perniagaan antarabangsa di Korea."Mangsa telah membuat bayaran tunai secara berperingkat pada 27 Feb dan 2 Mac lepas berjumlah keseluruhan RM629,000 kepada suspek lelaki bagi tujuan bayaran wang pemprosesan."Pada 4 Mac lepas, mangsa telah menerima e-mel dari pihak ketiga yang mengemukakan dokumen berkenaan urus niaga tersebut dan curiga dengan dokumen itu beliau telah membuat pengesahan di sebuah bank tempatan dan ia disyaki palsu," katanya dalam kenyataan hari ini.Katanya kedua-dua suspek direman empat hari sehingga 20 Jun ini dan disiasat di bawah Seksyen 420 Kanun Keseksaan kerana menipu.Mohd Mahidisham turut menasihati orang ramai supaya membuat semakan dengan menghubungi Pusat Hubungan Pelanggan Bank Negara Malaysia (BNMTELELINK) di talian 1300 88 5465.- BERNAMA

(Ketua Jabatan Siasatan Jenayah Komersial Kuala Lumpur ACP Mohd Mahidisham Ishak)


Wanita warga emas rugi RM134,503 jadi mangsa Macau Scam

KEPALA BATAS, 17 Jun- Seorang wanita warga emas kerugian RM134,503 kerana menjadi mangsa sindiket Macau Scam yang mendakwa dia membuat pembelian wang digital bitcoin.Ketua Polis Daerah Seberang Perai Utara (SPU) ACP Mohd Radzi Ahmad berkata wanita berusia 61 tahun dan merupakan pesara sektor swasta membuat laporan polis berhubung kejadian itu semalam."Wanita itu mendakwa dia telah menerima panggilan telefon daripasa seorang lelaki yang memperkenalkan diri sebagai pegawai dari bank HSBC Call Centre dan memaklumkan kad kreditnya telah digunakan untuk pembelian bitcoin melalui tiga transaksi sebanyak RM15,991."Mangsa kemudiannya menafikan penggunaan kad kredit tersebut kerana tidak mempunyai akaun bitcoin dan panggilan telefon itu seterusnya telah disambungkan kepada seorang lagi lelaki yang mengaku pegawai dari Bank Negara," katanya dalam kenyataan hari ini.Katanya lelaki yang mendakwa pegawai Bank Negara itu telah meminta wanita tersebut untuk memberikan maklumat perbankannya iaitu nama pengguna dan kata laluannya kononnya bagi tujuan siasatan.Mohd Radzi berkata wanita itu yang ketakutan mengikut semua arahan suspek termasuk memberikan maklumat perbankannya dan hanya menyedari menjadi mangsa sindiket Macau Scam itu selepas menerima mesej daripada bank HSBC.Katanya pihak bank memaklumkan kepada wanita itu bahawa terdapat pengeluaran wang sebanyak RM134,503 dari tiga akaun milik mangsa."Mangsa yang menyedari telah menjadi mangsa penipuan sindiket Macau Scam bertindak membuat laporan polis dan kami sedang menjalankan siasatan lanjut berhubung kejadian itu termasuk mengesan akaun yang digunakan untuk pemindahan wang dari akaun wanita itu," katanya.Beliau berkata pihak polis menasihatkan orang ramai agar sentiasa berwaspada dan tidak mudah percaya dengan sebarang panggilan telefon daripada mana-mana individu yang mengaku sebagai agensi kerajaan atau swasta sebelum pengesahan dilakukan.Menurutnya kes itu disiasat mengikut Seksyen 420 Kanun Keseksaan kerana menipu.- BERNAMA

(Ketua Polis Daerah Seberang Perai Utara (SPU) ACP Mohd Radzi Ahmad)


UKSB beri RM1.3 juta kepada Muhyiddin - Saksi

SHAH ALAM, 17 Jun- Bekas pengurus pentadbiran David Tan Siong Sun, 47 mengesahkan bahawa Ultra Kirana Sdn Bhd (UKSB) telah memberikan dana sebanyak RM1.3 juta kepada Tan Sri Muhyiddin Yassin pada 2018.Dana tersebut telah dibayar secara tunai dan berperingkat kepada Tan Sri Muhyiddin pada 4 Jun sebanyak RM300,000; 4 Julai RM500,000 dan 23 Ogos 2018 RM500,000.David juga mengesahkan bahawa Tan Sri Muhyiddin ialah Menteri Dalam Negeri selepas Datuk Sri Dr. Ahmad Zahid Hamidi selain mengesahkan projek UKSB - Visa Luar Negara (VLN) masih di bawah seliaan Kementerian Dalam Negeri.Selain Tan Sri Muhyiddin antara ahli politik lain yang disebut sepanjang prosiding hari ini ialah Khairy Jamaluddin, Datuk Seri Reezal Merican Naina Merican, Datuk Seri Hishammuddin Hussein, Datuk Seri Mohd Shafie Apdal dan Datuk Seri Anifah Aman.Nama-nama ahli politik itu terdapat di dalam lejar UKSB dan Laporan Analisis kes Cawangan Forensik dan Teknologi Suruhanjaya Pencegarah Rasuah Malaysia (SPRM).

Berita berkaitan‘Monster’, ‘young boy’ dalam lejar UKSB merujuk kepada Ahmad Zahid - SaksiAhmad Zahid arah bekas Setiausaha Sulit keluarkan surat iringan lanjut kontrak UKSB

Datuk Seri Dr Ahmad Zahid menghadapi 33 pertuduhan menerima rasuah berjumlah SG$13.56 juta daripada UKSB sekitar Oktober 2014 dan Mac 2018.Perbicaraan di hadapan Hakim Datuk Mohd Yazid Mustafa bersambung 25 Julai.


Tiga sahabat dihukum penjara rogol pelajar 13 tahun

PUTRAJAYA, 17 Jun- Tiga sahabat dihantar ke penjara selepas mereka gagal dalam rayuan terakhir di Mahkamah Rayuan hari ini untuk mengetepikan sabitan dan hukuman penjara kerana merogol pelajar perempuan berusia 13 tahun pada 2018.Ahmad Moslem Haqqani Rosli, 23; dan Muhamad Amyrul Nazmy Rusdi, 25; masing-masing diperintah oleh Mahkamah Rayuan menjalani hukuman penjara 20 tahun manakala seorang lagi rakan mereka berusia 20 tahun (ketika kesalahan itu dilakukan berusia 17 tahun), diarah menjalani hukuman penjara 12 tahun.Panel tiga hakim Mahkamah Rayuan terdiri daripada Datuk Hadhariah Syed Ismail, Datuk Lee Heng Cheong dan Datuk Nordin Hassan menolak rayuan mereka selepas mendapati rayuan mereka tidak mempunyai merit.Pemuda itu masing-masing diikat jamin RM30,000 sementara menunggu rayuan mereka di Mahkamah Rayuan.Mengikut kertas pertuduhan, ketiga-tiga lelaki itu didakwa melakukan rogol berkumpulan ke atas seorang pelajar perempuan berusia 13 tahun berhampiran pantai Bachok, Kelantan pada pukul 3.00 pagi, 27 Mei 2018.Mereka didapati bersalah dan dijatuhi hukuman penjara oleh Mahkamah Sesyen pada 14 Mei 2019 dan keputusan itu dikekalkan oleh Mahkamah Tinggi pada 3 Februari, tahun lepas.

Dalam keputusan mahkamah untuk mengekalkan keputusan Mahkamah Sesyen dan Mahkamah Tinggi, Hakim Hadhariah berkata kedua-dua Mahkamah Tinggi dan Mahkamah Sesyen tidak melakukan kekhilafan dalam keputusannya.Peguam Datuk Che Mohamad Zulkifly Jusoh dan Asmadi Husin mewakili pemuda itu manakala Timbalan Pendakwa Raya Fauziah Daud dan Aida Khairuleen Azli hadir bagi pihak pendakwaan. -BERNAMA


Paderi didakwa 17 tuduhan cabul, rogol

RAUB, 17 Jun- Seorang paderi dihadapkan ke Mahkamah Sesyen Raub, atas 17 pertuduhan merogol seorang kanak-kanak perempuan di beberapa lokasi di sekitar Bentong, sejak dua tahun lalu.  Tertuduh, Kok Chaw Fatt, 64, bagaimanapun mengaku tidak bersalah atas semua pertuduhan melakukan perbuatan terhadap kanak-kanak terbabit, selepas pertuduhan dibacakan di hadapan Hakim Ahmad Faizadh Yahaya. Berdasarkan kertas pertuduhan, tertuduh didakwa menyentuh seluruh badan dan kemaluan tanpa kerelaan mangsa yang berusia 17 tahun 2 bulan ketika itu di sebuah gereja di Bentong sekitar 2 petang, pada Disember 2019.  Bagi pertuduhan kedua tertuduh didakwa melakukan perbuatan yang sama terhadap mangsa pada Mei 2020 di sebuah rumah di Taman Anggerik Height.  Manakala pertuduhan ketiga, tertuduh sekali lagi didakwa melakukan perbuatan yang sama termasuk memasukkan kemaluan ke dalam mulut mangsa pada Jun 2020 di sebuah rumah di Taman Syahbandar Height.  Kedua-kedua kesalahan ini dilakukan sekitar pukul 4.30 petang.  Tertuduh didakwa melakukan kesalahan itu mengikut Seksyen 14 (d) Akta Kesalahan Seksual Terhadap Kanak-kanak 2017 yang boleh dihukum penjara sehingga 20 tahun dan boleh dikenakan sebat jika sabit kesalahan.  Dalam pertuduhan seterusnya, tertuduh telah didakwa melakukan perbuatan merogol terhadap mangsa berlanjutan sehingga 14 bulan dari Januari hingga Disember 2020, serta Januari hingga Febuari 2022 di sebuah rumah di Taman Syahbandar Height. Bagi kesalahan ini, tertuduh didakwa di bawah Seksyen 376 (1) Kanun Keseksaan yang boleh dihukum penjara sehingga 20 tahun dan boleh dikenakan sebat jika sabit kesalahan.  Pendakwaan dikendalikan Timbalan Pendakwa Raya, Anisah Pisol manakala tertuduh diwakili peguam, Lee Tee Kiat.  Anisah kemudian meminta mahkamah mengenakan RM15,000 dengan seorang penjamin bagi setiap pertuduhan sebagai wang jaminan terhadap tertuduh dengan syarat tambahan, tertuduh tidak mengganggu mangsa sehingga kes selesai.  Bagaimanapun, Tee Kiat memohon pihak mahkamah mengurangkan wang jaminan anak guamnya kerana amaun yang besar ini seolah-olah satu hukuman kepada tertuduh sebelum perbicaraan, dan tertuduh adalah tidak bersalah sehingga dibuktikan sebaliknya.  Ahmad Faizah membenarkan tertuduh diikat jamin RM42,500 bagi 17 pertuduhan dengan syarat tambahan tertuduh perlu melaporkan diri sekali sebulan di balai polis berdekatan, menyerahkan passport kepada pihak mahkamah dan tidak mengganggu mangsa sehingga kes selesai.  Mahkamah menetapkan 4 Ogos depan sebagai tarikh sebutan semula kes.  Sementara bagi kes yang sama, seorang ibu kandung tergamak membenarkan anak gadisnya disentuh seluruh badan termasuk kemaluan oleh seorang paderi di salah sebuah gereja di Bentong, dua tahun lalu.  Wanita berusia 54 tahun itu dihadapkan di Mahkamah Sesyen Raub atas pertuduhan membenarkan anaknya dianiaya secara seksual pada usia kanak-kanak itu 17 tahun 2 bulan pada ketika itu.  Pertuduhan itu dibaca di hadapan Hakim Ahmad Faizadh Yahaya, namun semasa pertuduhan dibaca, tertuduh tidak memahami pertuduhan yang dibacakan jurubahasa mahkamah dan meminta supaya dibaca berulang kali.  Bagaimanapun, tertuduh mengaku tidak bersalah di atas pertuduhan tersebut.  Tertuduh yang merupakan ejen penjual air minuman kultur telah didakwa melakukan kesalahan itu di bawah Seksyen 31 (1) (b) Akta Kanak-kanak 2001 dan boleh dihukum di bawah Seksyen 31 (1) akta yang sama.  Mahkamah menetapkan 6 Ogos depan sebagai tarikh sebutan semula kes.

(Kok Chaw Fat telah didakwa melakukan perbuatan merogol terhadap mangsa berlanjutan sehingga 14 bulan dari Januari hingga Disember 2020, serta Januari hingga Febuari 2022)


Kanak-kanak perempuan nyaris diculik ketika pulang mengaji

MELAKA, 17 Jun- Polis sedang menyiasat lanjut berhubung laporan seorang bapa yang mendakwa anak perempuannya nyaris diculik ketika pulang belajar mengaji di Kampung Krubong petang semalam.Ketua Polis Daerah Melaka Tengah ACP Christopher Patit berkata dalam kejadian kira-kira pukul 6.00 petang itu, mangsa berusia enam tahun bersama kakak dan sepupunya mendakwa didatangi seorang lelaki berjubah dan berkopiah putih yang menaiki kereta jenis Proton Persona berwarna perak."Menurut bapa mangsa yang berusia 45 tahun, anaknya mendakwa telah ditegur dan dipelawa oleh suspek untuk naik kereta lelaki itu sebelum merentap tangannya untuk masuk ke dalam kereta. Namun kakak mangsa dan sepupunya berjaya menghalang dan menyelamatkan kanak-kanak itu."Suspek lelaki itu terus melarikan diri manakala ketiga-tiga kanak-kanak berkenaan kemudiannya berlari ke rumah ibu saudara mereka yang tidak jauh dari tempat kejadian untuk menyelamatkan diri," katanya dalam satu kenyataan di sini hari ini.Mengulas lanjut Christopher berkata, bapa mangsa juga memaklumkan terdapat orang awam yang melihat kenderaan dan nombor pendaftaran kereta suspek namun hasil semakan dua jenis nombor yang kemungkinan dicam saksi itu adalah palsu dan tidak sama dengan jenis kenderaan digunakan suspek."Hasil semakan Jabatan Pengangkutan Jalan (JPJ) melalui sistem juga mendapati dua jenis nombor pendaftaran kenderaan itu berdaftar atas kenderaan jenis Nissan Cefiro berwarna biru dan motosikal jenis Honda.

"Namun saksi yang berselisih dengan kereta suspek itu juga mengesahkan ia adalah Proton Persona berwarna perak dan bercat hitam di bahagian pintu pemandu," katanya.Christopher berkata orang ramai yang mempunyai maklumat dan menyaksikan kejadian itu diminta tampil di balai polis berhampiran untuk siasatan lanjut. -BERNAMA


Mengamuk di lebuh raya, sebutan semula kes ditetapkan 14 Julai

KUALA KANGSAR, 17 Jun- Mahkamah Sesyen Kuala Kangsar menetapkan 14 Julai depan sebagai tarikh sebutan semula kes seorang penganggur mengamuk di Lebuh Raya Utara Selatan arah selatan, Ahad lalu.  Ia selepas Timbalan Pendakwa Raya, Nur Asmaniza Mohammad memohon supaya tertuduh dihantar ke Hospital Bahagia Tanjung Rambutan di Ulu Kinta, Ipoh mengikut Seksyen 342 Kanun Tatacara Jenayah selepas pemerhatian mendapati tertuduh berkelakuan tidak waras sepanjang tempoh tahanan reman. Tertuduh, Zainordin Mohamed, 36 tahun, didakwa atas tiga pertuduhan.Berdasarkan pertuduhan pertama, tertuduh didakwa melakukan khianat dengan menendang cermin sisi sebelah kanan sebuah kereta di lebuh raya berkenaan. Bagi pertuduhan kedua, tertuduh didakwa memberhentikan kenderaan dipandunya di lorong kanan dalam kedudukan yang mungkin menyebabkan halangan kepada pengguna jalan lain manakala untuk pertuduhan ketiga, tertuduh didakwa memasukkan dadah berbahaya THC ke dalam badan sendiri.

Tertuduh yang tidak diwakili peguam mengaku salah atas kesemua pertuduhan tersebut.

Berita berkaitanPolis tahan lelaki mengamuk di Lebuhraya Utara Selatan


Konon menyamar pegawai imigresen, enam individu ditahan kes samun

KUALA LUMPUR, 17 Jun - Tindakan enam individu tempatan yang kononnya menyamar sebagai sebagai pegawai imigresen di sekitar ibu negara gagal apabila berjaya ditahan pihak polis semalam kerana terlibat dalam kes samun.Ketua Polis Daerah Cheras ACP Muhammad Idzam Jaafar berkata mereka yang ditahan terdiri dari tiga lelaki dan tiga wanita tempatan berusia lingkungan 23 hingga 43 tahun.Menurut Muhammad Idzam, penahanan mereka dipercayai mempunyai kaitan dengan satu laporan polis mengenai kejadian samun melibatkan mangsa, dua lelaki warga asing yang mengalami kerugian telefon bimbit dan wang tunai anggaran RM300.“Hasil risikan, sepasukan polis dari Balai Polis Salak Selatan bersama anggota Bahagian Siasatan Jenayah Ibu Pejabat Polis Daerah Cheras, telah membuat tangkapan terhadap satu lelaki warga tempatan pada kira-kira 10 pagi itu.

(Pelbagai alatan dan barang kes dirampas dipercayai hasil dari kegiatan samun/FOTO PDRM)

Hasil daripada tangkapan pertama telah membawa kepada penahanan susulan iaitu tiga lelaki dan dua wanita tempatan serta rampasan terhadap pelbagai alatan dan barang kes yang, dipercayai hasil dari kegiatan samun,” katanya dalam kenyataan pada Jumaat.Katanya lagi, antara barangan yang dirampas adalah lapan telefon bimbit, dua bilah parang panjang anggaran 60 sentimeter, lima komputer riba, dua senjata menyerupai pistol dan lain-lain barangan berharga.“Turut dirampas adalah ketulan mampat disyaki dadah jenis ganja anggaran berat 32.4 gram dan pil disyaki dadah jenis Erimin 5 anggaran berat 0.7 gram.“Siasatan lanjut masih diteruskan dan kes disiasat di bawah Seksyen 395 Kanun Keseksaan serta permohonan reman,” katanya.


Memasuki Malaysia secara haram, polis buka kertas siasatan

JOHOR BAHRU, 17 Jun - Kertas siasatan berhubung insiden beberapa individu memasuki Malaysia dari Singapura secara haram dibuka.Ketua Polis Daerah Johor Bahru Selatan, Asisten Komisioner Raub Selamat memaklumkan kejadian berlaku di laluan tikus berhampiran bangunan Sultan Iskandar, di sini.Siasatan awal menerusi kamera litar tertutup CCTV mendapati, terdapat lima lelaki dan tiga wanita menggunakan laluan berkenaan untuk memasuki negara secara haram.

(Pemasangan kawad berduri di lokasi kejadian)

Tindakan awal telah diambil dengan mendirikan kanopi, dan menempatkan anggota polis bertugas di kawasan kejadian.  Ini selain memasang kawad berduri di lokasi bagi menghalang laluan tersebut digunakan untuk memasuki sempadan negara.  Individu terlibat disaran untuk tampil ke balai polis untuk diambil keterangan.  Kes disiasat mengikut Seksyen Enam (3) Akta Imigresen 1963/63.


Kes Siti Bainun, Bella hadir di mahkamah untuk sesi pengecaman

KUALA LUMPUR, 17 Jun - Seramai enam individu termasuk remaja perempuan sindrom down berusia 13 tahun yang dikenali sebagai Bella yang didakwa didera Pengasas Rumah Bonda, Siti Bainun Ahd Razali hadir ke Mahkamah Sesyen hari ini bagi proses pengecaman. Timbalan Pendakwa Raya Nor Azizah Mohamad memberitahu mahkamah, mereka lain yang hadir adalah lima remaja dan kanak-kanak berusia antara tiga hingga 17tahun. "Tiga saksi yang turut hadir untuk sesi pengecaman tersebut adalah Suhana Zam, Zurianty Sudin dan Yasmin Nahar Mahmood," katanya sebelum perbicaraan kes Siti Bainun bermula.

(Bella hadir di Mahkamah Sesyen di sini hari ini untuk sesi pengecaman)

Bella dibawa memasuki bilik saksi pada 9.50 pagi oleh pegawai Jabatan Kebajikan Masyarakat (JKM) dan disambut oleh peguam Datuk Khairul Anwar Rahmat yang dilantik oleh Pemangku Raja Johor Tunku Ismail Sultan Ibrahim selaku peguam pemerhati.

Perbicaraan hari ini bersambung dengan pemeriksaan semula oleh pihak pendakwaan terhadap saksi kelapan.

Sebelum ini, Bella yang menetap di pusat perlindungan kanak-kanak Jabatan Kebajikan Masyarakat dilaporkan, dua kali tidak dapat hadir ke Mahkamah atas faktor kesihatan yang dialaminya.Siti Bainun mengaku tidak bersalah atas dua pertuduan iaitu mengabai dan menganiaya remaja perempuan itu sehingga mangsa mengalami kecederaan fizikal dan emosi.Tertuduh didakwa melakukan perbuatan itu di sebuah kondominium Wangsa Maju antara Februari dan Jun 2021. Pertuduhan mengikut Seksyen 31(1)(a) Akta Kanak-Kanak 2001. Jika sabit kesalahan, boleh dihukum penjara maksimum 20 tahun atau denda RM50,000 atau kedua-duanya sekali.Perbicaraan berlangsung dihadapan Hakim Izralizam Sanusi.


Saya hantar bagasi berisi wang tunai RM3 juta kepada Ahmad Zahid - Saksi

SHAH ALAM, 16 Jun- Bekas Pengurus Pentadbiran Ultra Kirana Sdn Bhd (UKSB) David Tan hari ini memberitahu Mahkamah Tinggi di sini bahawa beliau telah menghantar bagasi berisi RM3 juta kepada Datuk Seri Dr Ahmad Zahid Hamidi di kediaman rasmi bekas Timbalan Perdana Menteri itu di Seri Satria, Putrajaya.Tan, 47, bagaimanapun tidak ingat bila penghantaran itu dilakukan tetapi ia adalah kali kedua beliau ke kediaman rasmi Ahmad Zahid bersama bekas Pengarah UKSB Harry Lee Vui Khun. Beliau berkata demikian semasa pemeriksaan utama oleh Timbalan Pendakwa Raya Datuk Raja Rozela Raja Toran pada perbicaraan kes rasuah Ahli Parlimen Bagan Datuk itu.Katanya beliau telah memasukkan wang itu ke dalam bagasi beroda dan meninggalkannya di ruang tamu.Ditanya mengenai penghantaran pertamanya, saksi itu berkata: “Saya ke rumah Ahmad Zahid dengan Wan Quoris (bekas Pengarah UKSB Wan Quoris Shah Wan Abdul Ghani).”“Kami ke ruang tamu (rumah Ahmad Zahid), kemudian Wan Quoris mula bercakap mengenai operasi perniagaan dan juga isu politik. Selepas itu, Wan Quoris meminta diri dan keluar dari bilik tersebut.“Kemudian saya mengambil sampul (yang berisi wang itu) dan memaklumkan Datuk Seri bahawa ini sampulnya serta meninggalkan ia di atas meja, salam Datuk Seri dan meninggalkan bilik itu,” katanya.Semasa membacakan pernyataan saksinya, Tan berkata beliau adalah individu yang bertanggungjawab menyediakan wang tunai untuk dihantar kepada Ahmad Zahid setiap bulan.“Saya diminta berbuat demikian oleh Harry (Lee). Saya juga beberapa kali terlibat menghantar wang tunai kepada Datuk Seri (Ahmad Zahid). Saya telah membuat catatan untuk menunjukkan penghantaran wang tunai secara bulanan kepada Datuk Seri bermula dari Oktober 2014 hingga Ogos 2018,” katanya.Beliau juga berkata wang yang digunakan UKSB sebagai bayaran bulanan dan sekali beri tidak diambil daripada akaun syarikat itu sebaliknya ia adalah daripada rakan kongsi perniagaan di Hong Kong.“UKSB tidak mempunyai dana yang mencukupi untuk menampung pembayaran itu, justeru itu saya terpaksa meminta rakan kongsi kami untuk membantu.“Dana dari Hong Kong itu akan disalur ke Malaysia melalui pengurup wang di Kuala Lumpur sebelum diserahkan kepada saya secara tunai. Selepas menerima wang tunai itu, saya akan menyimpannya di dalam peti keselamatan terlebih dahulu dan apabila tiba masa untuk membuat penghantaran, saya akan mengeluarkan jumlah yang diperlukan dan memasukkannya ke dalam sampul yang bertutup,” katanya.

(Datuk Seri Dr Ahmad Zahid Hamidi)

Berita berkaitan‘Monster’, ‘young boy’ dalam lejar UKSB merujuk kepada Ahmad Zahid - Saksi

Ahmad Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri, bagi melanjutkan kontrak syarikat itu sebagai pengendali perkhidmatan pusat sehenti (OSC) di China dan Sistem VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.Bagi tujuh lagi pertuduhan, beliau didakwa telah mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasmi beliau.Beliau didakwa melakukan kesemua perbuatan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.Perbicaraan di hadapan Hakim Datuk Mohd Yazid Mustafa bersambung esok. -BERNAMA


Tular video sokong hina Nabi Muhammad, PDRM tahan empat lelaki Nepal

KUALA LUMPUR, 16 Jun- Empat lelaki ditahan dipercayai terlibat kes penularan video sekumpulan warga asing berkumpul di hadapan kuil di Batu Caves dan menyatakan sokongan terhadap penghinaan kepada Nabi Muhammad SAW.Mengesahkan perkara itu, Pengarah Jabatan Siasatan Jenayah Bukit Aman, Datuk Seri Abd Jalil Hassan berkata, kesemua suspek merupakan warga Nepal berumur antara 26 hingga 27 tahun.Kesemua suspek diberkas di kawasan Meru, Klang.Turut dirampas peranti yang dipercayai digunakan untuk merakam dan memuat naik hantaran yang ditularkan.

(Pengarah Jabatan Siasatan Jenayah Bukit Aman, Datuk Seri Abd Jalil Hassan)

Berita berkaitanPolis siasat video tular warga asing sokong hina Nabi Muhammad

Usaha bagi mengesan suspek yang masih bebas masih diteruskan.Individu terlibat dalam rakaman video itu diminta tampil membantu siasatan.


30 individu termasuk seorang bergelar Datuk ditahan, disyaki terlibat sindiket seludup diesel

JOHOR BAHRU, 16 Jun- 95,000 liter minyak diesel bernilai RM522,500 dirampas menerusi serbuan di sebuah stor di kawasan perindustrian Desa Plentong, di sini kira-kira pukul 11:00 malam semalam.Ketua Polis Johor, Datuk Kamarul Zaman Mamat berkata, 30 individu berusia antara 22 hingga 46 tahun ditahan termasuk seorang bergelar Datuk dipercayai dalang sindiket berkenaan.“Modus operandi sindiket yang beroperasi kira-kira sebulan lepas ini dipercayai membeli minyak diesel bersubsidi dan dijual semula ke pasaran gelap dengan harga dua kali ganda lebih tinggi,” katanya dalam satu sidang media di sini.

(Lori dipercayai digunakan suspek dalam kegiatan seludup minyak diesel)

Jelas beliau, nilai keseluruhan rampasan melibatkan 27 buah lori, pelbagai jenis tangki dan wang tunai berjumlah lebih RM3 juta.Kes disiasat mengikut Seksyen 21 Akta Kawalan Bekalan 1961, dibaca bersama Peraturan 3(1) Peraturan-peraturan Kawalan Bekalan 1974.


‘Monster’, ‘young boy’ dalam lejar UKSB merujuk kepada Ahmad Zahid - Saksi

SHAH ALAM, 16 Jun- Bekas pengurus pentadbiran Ultra Kirana Sdn Bhd (UKSB) memberitahu Mahkamah Tinggi bahawa catatan ‘monster’, ‘young boy’ dan ‘yb’ dalam lejar syarikat merujuk kepada bekas Timbalan Perdana Menteri Datuk Seri Dr Ahmad Zahid Hamidi.David Tan Siong Sun, 47, berkata demikian ketika pemeriksaan utama oleh Timbalan Pendakwa Raya Datuk Raja Rozela Raja Toran, ketika lejar itu dirujuk kepadanya semasa perbicaraan kes rasuah Ahmad Zahid hari ini.Lejar tersebut mengandungi butiran pembayaran yang dibuat oleh UKSB kepada beberapa individu antara 2014 dan 2018.Semasa disoal Raja Rozela sama ada beliau menamakan Ahmad Zahid di dalam lejar itu, saksi menjawab: “Tidak”.Saksi pendakwaan ke-17 itu berkata, beliau menggunakan beberapa nama kod untuk Ahmad Zahid seperti ‘z’, ‘zh’, ‘yb’, ‘young boy’, ‘mon’ dan ‘monster’.“Sebab saya menggunakan nama kod ‘monster’ adalah kerana semasa saya memasukkan lejar saya sedang makan snek Mamee Monster,” katanya.Terdahulu, saksi pendakwaan ke-15, bekas Pengarah UKSB Harry Lee Vui Khun memberitahu mahkamah bahawa 'KJ' dan 'bomoh' adalah antara perkataan yang direkodkan dalam lejar UKSB yang dibentangkan dalam perbicaraan rasuah bekas timbalan perdana menteri itu.Tan juga berkata beliau mengadakan nama kod itu kerana bimbang jika lejar itu terdedah kepada orang lain.

Raja Rozela: Ada sesiapa tahu tentang nama kod?

Tan: Tiada siapa, hanya saya.Ketika membaca pernyataan saksinya, Tan berkata beliau menyimpan rekod semua pembayaran yang dibuat kepada Ahmad Zahid sejak 2014 hingga 2018 untuk rekod peribadinya kerana jumlah wang tunai yang terlibat adalah besar.“Saya menyediakan lejar menggunakan Microsoft Excel pada komputer riba peribadi saya. Saya bukan seorang akauntan, jadi lejar itu hanyalah rekod wang masuk, wang keluar,” katanya.Beliau berkata entri utama yang terdapat dalam lejar itu ialah amaun yang tersedia untuk setiap bulan, amaun yang dikeluarkan dan nama atau nama panggilan penerima yang dimaksudkan.“Individu yang dinamakan dalam lejar itu termasuk Menteri, ahli politik dan penjawat awam. Selalunya, saya akan masukkan catatan setiap hari tetapi pada hari-hari sibuk, saya akan catat pada sehelai kertas terlebih dahulu sebelum memasukkan butiran dalam lejar pada keesokan harinya atau pada hari berikutnya,” katanya.

(Datuk Seri Dr Ahmad Zahid Hamidi)

Ahmad Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi menyambung kontrak syarikat itu sebagai pengendali perkhidmatan Pusat Sehenti (OSC) di China dan sistem Sistem Visa Luar Negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.Bagi tujuh lagi pertuduhan, dia didakwa memperoleh untuk dirinya SG$1,150,000, RM3 juta, EURO15,000 dan AS$15,000 daripada syarikat yang sama yang mempunyai kaitan rasmi dengan tugas rasminya.Perbuatan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018.

Perbicaraan di hadapan Hakim Datuk Mohd Yazid Mustafa bersambung. -BERNAMA


PGA rampas 828 kg ayam sejuk beku seludup

KOTA BHARU, 15 Jun- Pasukan Gerakan Am (PGA) terpaksa melepaskan beberapa das tembakan sebelum dapat menahan seorang lelaki yang dipercayai cuba menyeludup 838 kilogram (kg) ayam sejuk beku dari negara jiran bernilai RM10,350 berdekatan Kampung Bukit Lata di Pasir Mas, semalam.Komander PGA Briged Tenggara, Datuk Hasan Basri Ahmad Safar berkata insiden bermula sekitar pukul 9.00 pagi apabila anggota PGA ternampak lelaki mencurigakan sedang memunggah kotak daripada sebuah perahu ke dalam kereta berdekatan pangkalan haram Jitong di tebing Sungai Golok.Beliau berkata menyedari kehadiran anggota PGA, suspek yang berumur 27 tahun itu bertindak melarikan diri dengan memecut kenderaan dan cuba merempuh beberapa anggota PGA yang cuba menghalangnya."Anggota PGA terpaksa melepaskan beberapa das tembakan ke arah tayar hadapan dan belakang sebelah pemandu kenderaan itu sebelum suspek berjaya ditahan di Kampung Bukit Lata," katanya dalam kenyataan hari ini.

Katanya pemeriksaan di dalam kenderaan suspek membawa kepada penemuan 69 kotak berisi ayam sejuk beku yang disyaki diseludup dari Thailand untuk pasaran tempatan, dan suspek didapati mempunyai dua rekod kesalahan lampau berkaitan dadah."Jumlah keseluruhan rampasan termasuk kereta dan ayam sejuk beku adalah bernilai RM25,350 dan kes akan disiasat mengikut Seksyen 307 Kanun Keseksaan, Seksyen 39 Akta Senjata Api dan Seksyen 21 Akta Kawalan Bekalan 1961," katanya.


Keluarga arwah Adib tarik balik rayuan komital terhadap Tommy Thomas, tidak mahu panjang kes

KUALA LUMPUR, 15 Jun- Keluarga anggota bomba Allahyarham Muhammad Adib Mohd Kassim menarik balik rayuan berhubung prosiding komital terhadap bekas Peguam Negara Tan Sri Tommy Thomas.Bapa Muhammad Adib iaitu Mohd Kassim Abdul Hamid telah mengemukakan dua rayuan di Mahkamah Rayuan antaranya terhadap perintah Mahkamah Tinggi yang mengetepikan keputusan koroner yang memberinya kebenaran untuk memulakan prosiding komital terhadap Thomas.Tetuan Mohd Zubir Embong & Associates yang mewakili keluarga Muhammad Adib dalam kenyataan hari ini berkata, arahan itu dibuat oleh keluarga Muhammad Adib kerana tidak lagi mahu memanjangkan perkara tersebut.Kenyataan itu memaklumkan, susulan daripada arahan keluarga Muhammad Adib agar rayuan bapanya ditarik balik, pihak peguam telah memfailkan notis menarik balik rayuan pada 31 Mei lepas, diikuti pengesahan oleh Jabatan Peguam Negara (AGC) untuk menarik balik permohonan kebenaran untuk merayu ke Mahkamah Persekutuan.“Maka dengan ini, pihak keluarga arwah Muhammad Adib menganggap bahawa proses dan prosiding penghinaan mahkamah terhadap Thomas dan Jabatan Peguam Negara selesai dan tamat serta berharap masyarakat dapat membenarkan ahli keluarga arwah memulakan kehidupan baharu."Dalam masa sama, harus ditegaskan bahawa keputusan penyelesaian di peringkat rayuan ini tidak sama sekali mengusik atau mengubah keputusan dan dapatan oleh Mahkamah Koroner pada 27 September 2019, yang mengesahkan bahawa arwah Adib mati dipukul (walaupun pembunuhnya tidak dapat ditemui hingga ke hari ini) dan bahawa kematian arwah turut disumbangkan oleh kegagalan pasukan Polis Diraja Malaysia (PDRM) dan Pasukan Simpanan Persekutuan (FRU) mengawal rusuhan,” menurut kenyataan itu.Firma guaman itu memaklumkan alasan penghakiman setebal 52 halaman oleh Hakim Koroner itu juga tidak pernah diakas oleh mana-mana mahkamah yang lebih tinggi dan dengan itu, ia kekal sebagai dapatan fakta yang autoritatif.Menurut firma guaman itu, pendirian keluarga Muhammad Adib untuk menarik balik rayuan komital ini tidak bererti bahawa usaha mencari pembunuh arwah Muhammad Adib tidak boleh diteruskan oleh PDRM kerana siasatan jenayah tiada had masa di sisi undang-undang. "Perjuangan menuntut keadilan untuk seorang anggota kerajaan yang mati dibunuh ketika bertugas menjaga keamanan juga boleh diteruskan oleh mana-mana masyarakat sivil, orang awam serta badan-badan bukan kerajaan yang prihatin," menurut kenyataan itu lagi.Pada 29 November 2021, keluarga Muhammad Adib telah menerima pampasan berjumlah RM1.5 juta daripada kerajaan.Pampasan tersebut adalah sebagai bantuan prihatin daripada kerajaan atas musibah yang menimpa ahli keluarga anggota bomba itu yang cedera parah dipukul dalam rusuhan di Kuil Sri Maha Mariamman pada 27 November 2018 dan menghembuskan nafas terakhir pada 17 Disember 2018.Peguam Aidil Khalid yang mewakili Mohd Kassim ketika dihubungi Bernama berkata rayuan AGC di Mahkamah Persekutuan itu ditarik balik semalam.AGC yang mewakili Thomas merayu terhadap keputusan Mahkamah Rayuan pada 8 Februari lepas yang memutuskan bahawa koroner yang mendengar inkues kematian Muhammad Adib mempunyai bidang kuasa untuk mengeluarkan kebenaran bagi memulakan prosiding komital terhadap Thomas.

Dua rayuan oleh bapa Muhammad Adib telah digantung pendengarannya, sementara rayuan AGC itu didengar.Muhammad Adib, yang ketika meninggal dunia berusia 24 tahun, merupakan anggota Unit Bantuan Perkhidmatan Kecemasan (EMRS) Balai Bomba dan Penyelamat Subang Jaya, cedera parah dalam rusuhan di Kuil Sri Maha Mariamman, USJ 25, pada 27 November 2018.Pada 27 September 2019, Mahkamah Koroner memutuskan bahawa kematian Muhammad Adib adalah akibat perbuatan jenayah oleh lebih daripada dua individu.


Lelaki mengaku tidak bersalah jual komunikasi lucah

SEPANG, 15 Jun- Seorang lelaki mengaku tidak bersalah di Mahkamah Sesyen di sini hari ini atas pertuduhan menjual gambar lucah di aplikasi media sosial tiga tahun lepas.Mohammad Hafizzul Anas Kamaruzaman, 30, selaku Orang Kena Saman (OKS) membuat pengakuan itu selepas pertuduhan dibacakan di hadapan Hakim Noorhisham Mohd Jaafar.Mengikut pertuduhan, Mohammad Hafizzul Anas didakwa dengan menggunakan perkhidmatan aplikasi Twitter melalui akaun @lelakilelakise1 telah secara sedar memberikan komunikasi lucah bagi maksud komersial.Bagi hantaran yang telah dilihat pada 17 Mei 2019, kira-kira pukul 10.50 pagi di Tingkat 8, Menara MCMC 1, Cyberjaya, OKS yang tidak mempunyai pekerjaan tetap didakwa melakukan kesalahan di bawah Seksyen 233(2)(a) Akta Komunikasi Dan Multimedia 1998 [Akta 588] yang boleh dihukum mengikut Seksyen 233(3) akta sama.Seksyen 233 (3) Akta Komunikasi dan Multimedia 1998 memperuntukan hukuman denda tidak melebihi RM50,000 atau dipenjarakan maksimum setahun atau kedua-duanya, dan juga boleh didenda selanjutnya sebanyak RM1,000 bagi setiap hari kesalahan itu diteruskan selepas pensabitan.

Kes dikendalikan Pegawai Pendakwa Suruhanjaya Komunikasi dan Multimedia (MCMC) Nazrul Nizam Mohd Zameri manakala OKS tidak diwakili peguam.Mahkamah menetapkan 19 Julai depan untuk sebutan semula kes.


Lelaki kerat badan ibu 15 bahagian didakwa membunuh

PARIT BUNTAR, 14 Jun- Seorang lelaki dihadapkan ke Mahkamah Majistret di sini hari ini atas pertuduhan membunuh ibunya yang 15 keratan bahagian badannya ditemukan dalam tangki kumbahan di sebuah rumah.Ng Yu Lim, 42, didakwa membunuh Ong Suan Bee, 68, di sebuah rumah di Taman Kerian di sini antara pukul 2.30 pagi hingga 3 pagi, 26 Mei lepas.Tiada pengakuan direkodkan daripada tertuduh selepas pertuduhan dibacakan di hadapan Majistret Muhammad Syaiful Akmal Mohamad Razi kerana kes bunuh di bawah bidang kuasa Mahkamah Tinggi.Pertuduhan dikemukakan mengikut Seksyen 302 Kanun Keseksaan yang memperuntukkan hukuman mati jika sabit kesalahan.Pendakwaan dikendalikan Timbalan Pendakwa Raya Ng Yan Ni manakala tertuduh tidak diwakili peguam.Mahkamah menetapkan sebutan semula kes pada 27 Julai bagi mendapatkan laporan perubatan.

(Penemuan potongan daging dipercayai anggota badan manusia dalam tangki kumbahan kira-kira pukul 3.30 petang pada 4 Jun lalu)

Pada 4 Jun lepas, polis menahan tertuduh susulan penemuan potongan daging menyerupai anggota badan manusia di dalam tangki kumbahan rumah itu dan turut merampas sebilah parang, dua pisau serta barang-barang lain.Bau busuk membawa kepada penemuan 15 keratan bahagian badan seorang wanita warga emas dalam tangki kumbahan itu.Lelaki itu yang merupakan anak sulung daripada tiga beradik pernah menerima rawatan sebagai pesakit mental di sebuah hospital swasta di Pulau Pinang 20 tahun lepas namun tidak menerima rawatan susulan. -BERNAMA


MAQIS tahan daging babi sejuk beku dari Sepanyol bernilai RM282,000

SHAH ALAM, 14 Jun- Jabatan Perkhidmatan Kuarantin dan Pemeriksaan Malaysia (MAQIS) Selangor menahan sebuah kontena membawa daging babi sejuk beku dari Sepanyol bernilai RM282,000 di Pelabuhan Klang Utara, dekat sini, Ahad lepas.MAQIS Selangor dalam kenyataan hari ini memaklumkan kontena berisi muatan 25,000 kilogram daging babi itu ditahan hasil pemeriksaan rutin yang dijalankan oleh dua pegawai jabatan itu.“Hasil pemeriksaan mendapati sebuah kontena yang membawa dagangan daging babi sejuk beku itu tidak mematuhi syarat permit import yang dikeluarkan oleh MAQIS,” menurut kenyataan itu.

Kenyataan itu memberitahu kegagalan mematuhi syarat yang ditetapkan boleh didakwa mengikut Seksyen 15(1) Akta Perkhidmatan Kuarantin dan Pemeriksaan Malaysia 2011 serta boleh dikenakan tindakan mengikut Seksyen 15(2) akta sama yang memperuntukkan denda tidak melebihi RM100,000 atau dipenjarakan hingga enam tahun atau kedua-duanya sekali.


Pesara wanita kerugian RM220,500 terpedaya 'Love Scam'

ALOR SETAR, 14 Jun- Seorang pesara mengalami kerugian berjumlah RM220,500 selepas dipercayai terpedaya dengan sindiket ‘Love Scam’ pada November tahun lepas.Ketua Jabatan Siasatan Jenayah Komersial Kedah Supt Elias Omar berkata ia bermula apabila wanita berumur 60 tahun dari Pendang itu berkenalan dengan suspek menerusi Facebook yang kemudian memperkenalkan dirinya sebagai ‘Amran Mohammad Ali’.“Mangsa yang telah kematian suami sejak 2008 kemudian berhubung dengan suspek yang memaklumkan bahawa dia bekerja sebagai seorang doktor di Syria, menggunakan aplikasi WhatsApp.“Suspek telah meminta bantuan daripada mangsa untuk memasukkan beberapa transaksi wang ke dalam akaun suspek bagi membantunya kerana sering berada dalam kesusahan,” katanya dalam satu kenyataan hari ini.Elias berkata mangsa yang mempercayai suspek, telah membuat kemasukan wang secara berperingkat melalui mesin juruwang automatik (ATM) ke dalam tujuh akaun bank berbeza yang diberikan suspek.

“Mangsa telah membuat 51 transaksi berjumlah RM220,500 ke dalam kesemua akaun yang diberikan bermula Disember 2021 hingga Mei lepas dan duit berkenaan adalah daripada simpanannya sendiri. Mangsa sedar dirinya ditipu dan telah membuat laporan polis semalam di Ibu Pejabat Polis Daerah Pendang.“Kes disiasat mengikut Seksyen 420 Kanun Keseksaan. Polis juga menasihatkan orang ramai supaya tidak mudah terpedaya dengan sindiket penipuan dan membuat semakan nombor telefon atau nombor akaun bank menerusi laman sesawang http://ccid.rmp.gov.my/semakmule/ terlebih dahulu,” katanya.


APMM tahan bot nelayan Vietnam, rampas hasil laut RM1.5 juta di Kudat

KOTA KINABALU, 14 Jun- Agensi Penguatkuasaan Maritim Malaysia (APMM) berjaya menahan sebuah bot nelayan asing Vietnam disyaki beroperasi secara haram dan merampas hasil laut seberat tiga tan bernilai RM1.5 juta di perairan Kudat pada Sabtu lepas.Pengarah APMM Zon Kudat Komander Maritim Maurice Grenville Abeyeratne berkata bot itu dikesan melalui penugasan Op Kuda Laut di kedudukan sekitar 118 batu nautika Barat Laut Tanjung Simpang Mengayau, Kudat pada pukul 12.00 tengah hari.Katanya bot yang digunakan sebagai kapal induk menangkap hasil laut dikesan oleh kapal KM ARAU ketika sedang leka mengaut hasil laut negara dan pemeriksaan mendapati 41 kru warga Vietnam termasuk tekong, berusia antara 18 hingga 58 tahun mengendalikan bot terbabit."Bot nelayan asing terbabit disyaki merupakan bot induk berdasarkan kepada bilangan kru, saiz bot serta muatan yang dibawa namun siasatan lanjut akan dilakukan bagi tujuan pengesahan."Semasa proses penahanan dilakukan, bot nelayan asing berkenaan bertindak agresif dengan merempuh KM ARAU sehingga berlakunya kerosakan pada bot nelayan asing itu. KM ARAU turut mengalami kerosakan kecil namun usaha penahanan berjaya dilakukan," katanya dalam kenyataan di sini hari ini.Abeyeratne berkata pemeriksaan dokumentasi mendapati bot nelayan asing terbabit beroperasi di perairan negara secara haram apabila gagal mengemukakan sebarang dokumentasi berkaitan.

Beliau berkata siasatan lanjut mendapati bot berkenaan beroperasi dengan melepaskan sampan-sampan kecil bagi menangkap hasil laut sebelum hasilnya dikumpulkan pada kapal induk tersebut. "Bot, kru, serta kesemua hasil laut ditahan dan dibawa ke Jeti Zon Maritim Kudat untuk diserahkan kepada pegawai penyiasat untuk siasatan lanjut,” katanya.Kes disiasat di bawah Seksyen 15(1)(a) Akta Perikanan 1985 kerana didapati melakukan kegiatan menangkap ikan di perairan Malaysia tanpa permit sah.


Tujuh individu direman menjual biskut berperisa ganja

SELANGOR, 14 Jun - Sindiket menjual biskut berperisa ganja, tumpas dengan penahanan tujuh individu dalam tiga serbuan berasingan, pada Rabu dan Khamis lepas. Ketika mendedahkan kejayaan itu, Ketua Polis Daerah Sentul, ACP Beh Eng Lai memaklumkan serbuan itu dilakukan di Batu Caves, Selangor dan Bandar Menjalara Kepong, bersama barang kes. Keseluruhan rampasan dadah dalam ketiga-tiga serbuan itu mencecah hampir RM250,000.

(Ketua Polis Daerah Sentul, ACP Beh Eng Lai menunjuukan hasil serbuan di sini)

"Dalam serbuan itu, polis menemui satu paket mengandungi dadah methaphetamine seberat 13 gram di dalam poket suspek."Hasil maklumat daripada suspek, polis membuat pemeriksaan di sebuah unit kondominium di kawasan berhampiran yang membawa kepada penemuan 15 ketulan mampat ganja seberat 14.98 kilogram."Turut ditemui dua bungkusan mengandungi 12 biskut berperisa ganja serta lima paket methaphetamine seberat 65 gram," katanya pada sidang media di Ibu Pejabat Polis Daerah (IPD) Sentul, hari ini.Beliau berkata, pihaknya turut merampas beberapa barang kemas serta wang tunai RM2,400 dipercayai hasil jualan dadah berkenaan."Hasil soal siasat terhadap suspek membawa serbuan kedua di Jalan Lintang Batu Caves jam 5 petang Khamis lalu dengan penahanan dua lelaki masing-masing berusia 22 dan 25 tahun."Pemeriksaan dalam kereta milik suspek menemui 10 ketulan mampat ganja seberat 9.94 kilogram di tempat duduk penumpang bahagian belakang."Polis turut merampas beberapa barang kemas serta wang disyaki hasil jualan dadah itu sebanyak RM1,500," katanya.Beliau berkata, pihaknya turut menahan empat lagi lelaki berusia 23 hingga 24 tahun dalam serbuan ketiga di sebuah kondominium di Jalan Bandar Menjalara jam 7 malam, Khamis lalu."Dalam serbuan itu polis satu paket dadah jenis methaphetamine seberat 5.40 gram, dua paket mengandungi pil ekstasi seberat 2.86 kilogram serta wang tunai RM2,100 dipercayai hasil jualan dadah itu."Keseluruhan rampasan dadah bagi ketiga-tiga serbuan adalah RM248,490 yang boleh membekalkan kepada 15,798 penagih," katanya.Beliau berkata, modus operandi sindiket itu adalah mengambil tempahan biskut ganja daripada seorang lelaki tempatan di sekitar Lembah Klang sebelum dijual kepada pelanggan tetap menerusi media sosial."Suspek mengambil biskut ganja itu daripada pembekal sebelum ia dibungkus semula untuk dijual enam biskut dalam setiap bungkusan pada harga RM100."Suspek yang menerima tempahan daripada pelanggan tetap akan menghantar sendiri biskut itu. Polis percaya bekalan ganja itu diperoleh di sekitar Lembah Klang," katanya yang memaklumkan sindiket itu aktif melakukan kegiatan itu sejak akhir tahun lalu.Katanya, pihak polis sedang mengesan individu yang terbabit dalam proses menghasilkan biskut berperisa ganja berkenaan."Hasil ujian saringan air kencing mendapati tiga daripada tujuh suspek terbabit positif dadah jenis ganja. Semakan dilakukan mendapati empat daripada tujuh suspek memiliki rekod lalu berkaitan dadah," katanya.Semua suspek direman tujuh hari bermula Khamis lalu hingga esok untuk siasatan lanjut mengikut Seksyen 39B Akta Dadah Berbahaya 1952.


Siti Bainun pegang dagu, paksa Bella makan nasi goreng ada banyak cili - saksi

KUALA LUMPUR, 13 Jun - Seorang saksi memberitahu Mahkamah Sesyen di sini bahawa beliau nampak pengasas Rumah Bonda Siti Bainun Ahd Razali, memegang dagu Bella dan memaksa remaja perempuan sindrom Down itu makan nasi goreng bercampur cili yang banyak.Pegawai Penyelidik Undang-Undang di sebuah firma guaman Suhana Zam, 40, berkata ketika kejadian, beliau duduk di meja makan di sebuah kondominium di Wangsa Maju milik Siti Bainun pada Mei 2021.“Bella sedang berdiri depan peti ais manakala Bainun berdiri depan Bella, dan depan mereka ada bangku kayu. Saya nampak Bainun letak satu pinggan nasi goreng dan sejumlah cili yang telah dipotong yang mana pada saya nisbah cili itu banyak berbanding nasi.“Dia (Siti Bainun) gaul-gaul nasi goreng itu, dia pegang dagu Bella dan suapkan Bella dengan nasi goreng berserta cili. Bella elak tak nak makan tetapi dia paksa Bella makan.“...saya terkejut kenapa buat Bella macam itu, saya tak cakap apa-apa sebab pada waktu itu saya tak nak confront (bersemuka) dengan Bainun sebab saya bimbang kalau confront, saya tidak pasti reaksi dia,” kata Suhana semasa pemeriksaan utama oleh Timbalan Pendakwa Raya Nor Azizah Mohamad pada perbicaraan kes Siti Bainun.Pada prosiding sebelum ini, penghuni Rumah Bonda Yasmin Nahar Mahmood, 18, memberitahu mahkamah bahawa Bella telah diberi makan seperiuk nasi dicurah dengan cuka, kunyit, garam, kicap, cili dan kepingan cili serta ayam goreng busuk, ketika bulan puasa oleh Siti Bainun.Sementara itu, Suhana berkata beliau melihat kesan lebam sebesar tapak tangan di bahagian kanan muka Bella, ketika pergi ke rumah Siti Bainun pada 13 Jun 2021.“Saya ke rumah Bainun sebab Bainun ajak makan ‘King Crab’ masak ‘Shell Out’. Semasa sampai di rumah itu pada 5 petang, saya nampak rambut Bella dipotong pendek 'tobek', pakai baju lengan panjang, muka Bella ketakutan dan terdapat kesan lebam sebesar tapak tangan di bahagian muka sebelah kanan, itulah keadaan Bella paling teruk yang saya pernah lihat,” kata saksi itu.

(Siti Bainun didakwa atas dua pertuduhan mengabai dan menganiaya remaja permpuan berusia 13 tahun pada 2021/FOTO Fail BERNAMA)

Saksi pendakwaan kelapan itu berkata sepanjang berada di rumah berkenaan, beliau melihat waktu makan Bella tidak teratur dan selama remaja itu diminta berdiri berjam-jam oleh Siti Bainun, dia tidak nampak sesiapa memberi makanan dan minuman kepada remaja itu.Kepada soalan Nor Azizah, bagaimana keadaan Bella semasa remaja itu tidak diberi makanan dan minuman selama berjam-jam, Suhana berkata remaja itu berdiri sahaja dan tidak boleh bercakap.“Siti Bainun cakap tak boleh bagi Bella minum nanti dia kencing. Saya rasa nak bagi dia (Bella) makan dan minum, tapi saya tidak pasti tindakan saya itu menimbulkan kemarahan kepada Siti Bainun atau tidak, kalau saya beri (makan dan minum) saya takut tidak ikut peraturan dalam rumah itu, saya tak nak memandai-mandai kerana itu rumah dia (Siti Bainun),” kata Suhana.Menurut Suhana, rumah Siti Bainun tidak mudah diakses kerana untuk memasuki lobi kondominum berkenaan perlu mendapatkan kod bar.Siti Bainun, 30, mengaku tidak bersalah atas dua pertuduhan mengabai dan menganiaya remaja perempuan berusia 13 tahun itu, sehingga menyebabkan mangsa mengalami kecederaan fizikal serta emosi.Dia didakwa melakukan perbuatan itu di sebuah kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001, yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.Perbicaraan di hadapan Hakim Izralizam Sanusi bersambung. - BERNAMA


Penarik kereta maut dipercayai ditetak

SHAH ALAM, 13 Jun- Seorang penarik kereta maut dipercayai akibat diserang dan ditetak dengan parang oleh beberapa individu pada pagi Isnin.Ketua Polis Daerah Klang Utara ACP S. Vijaya Rao berkata pada 9.47 pagi, Pusat Kawalan Daerah Klang Utara menerima panggilan kecemasan memaklumkan mengenai satu pergaduhan berlaku di Jalan Serindit 9, Taman Eng Ann, Klang. Vijaya Rao berkata bertindak atas maklumat tersebut, pihaknya segera ke tempat kejadian dan mendapati lelaki berumur 47 tahun itu dalam keadaan berlumuran darah serta telah meninggal dunia.“Mangsa meninggal dunia susulan kecederaan yang menyebabkan luka di bahagian badan, tangan kanan dan kiri serta kepala.

(Ketua Polis Daerah Klang Utara ACP S. Vijaya Rao)

“Siasatan mendapati mangsa disyaki diserang dan ditetak dengan parang oleh beberapa lelaki namun motif kejadian tersebut masih dalam siasatan di bawah Seksyen 302 Kanun Keseksaan kerana membunuh,” katanya dalam kenyataan.Vijaya Rao juga meminta orang awam yang mempunyai maklumat berkaitan dengan kes tersebut agar menyalurkannya ke Bahagian Siasatan Jenayah Ibu Pejabat Polis Daerah Klang Utara. -BERNAMA


Dua lelaki ditahan miliki peluru hidup, pelbagai senjata berbahaya

KUCHING, 12 Jun- Polis menahan dua lelaki kerana disyaki memiliki peluru dan pelbagai senjata berbahaya yang ditemui di dalam sebuah kenderaan curi semalam.Ketua Polis Daerah Kuching, ACP Ahsmon Bajah berkata, suspek yang berusia 20-an dan 30-an itu ditahan selepas adegan kejar mengejar di Jalan Tawi Sli."Hasil pemeriksaan menemukan pelbagai senjata berbahaya seperti pisau rambo, parang dan pedang samurai.Turut ditemui satu tali pinggang mengandungi beberapa butir peluru hidup yang belum digunakan dan kelongsong peluru," katanya menerusi kenyataan media.

(Beberapa butir peluru hidup yang dijumpai dalam kenderaan curi yang dinaiki suspek)

Permohonan reman akan dibuat terhadap kedua-dua suspek yang masing-masing mempunyai 38 dan 19 rekod jenayah lampau atas pelbagai kesalahan.Kertas siasatan telah dibuka dan kes disiasat di bawah Seksyen 6(1) Akta Bahan Kakisan Letupan dan Senjata Bahaya 1958 dan Seksyen 8(a) Akta Senjata 1960.


Tempoh reman lelaki berkaitan kes rogol dilanjut

PARIT BUNTAR, 13 Jun - Reman terhadap seorang lelaki berkaitan kes rogol yang berlaku 19 tahun lepas (2003) disambung tiga hari lagi sehingga 16 Jun ini.Ketua Polis Daerah Kerian, Superitenden Mazuki Mat ketika dihubungi berkata perintah reman dikeluarkan Mahkamah Majistret Parit Buntar hari ini bagi membolehkan polis meneruskan siasatan lanjut di bawah Seksyen 376 Kanun Keseksaan.Dilapor suspek berusia 40 tahun itu sebelum ini telah direman empat hari di Ibu Pejabat Polis Daerah (IPD) Kerian, Bagan Serai bermula 10 Jun sehingga hari ini.

Polis berjaya menahan suspek yang disyaki terlibat kes rogol di Bagan Serai, Perak selepas 19 tahun berjaya meloloskan diri daripada pihak berkuasa.Pengarah Jabatan Siasatan Jenayah (JSJ) Bukit Aman Datuk Seri Abd Jalil Hassan dilapor berkata lelaki berusia 40 tahun itu ditahan pada pukul 9.30 malam di sekitar Bagan Serai, Perak pada Khamis.Menurutnya, hasil padanan data profil asid deoksiribonukleik (DNA), polis percaya dapat menyelesaikan kes rogol yang berlaku pada 2003 dengan tertangkapnya suspek. - BERNAMA


Polis rampas ganja lebih RM2 juta sindiket dadah antarabangsa

(Polis merampas 848 ketulan mampat ganja seberat 840kg)

GEORGE TOWN, 13 Jun- Polis menahan lapan lelaki termasuk dua warga Thailand dalam dua serbuan pada Jumaat dan Sabtu lalu dipercayai terbabit sindiket dadah antarabangsa yang aktif menjalankan kegiatan penyeludupan dan pengedaran dadah jenis ganja sejak penghujung tahun lepas.Polis turut merampas 840 kilogram (kg) ganja bernilai RM2.12 juta melalui sindiket itu yang menjalankan kegiatan menyeludup masuk dadah dari Selatan Thailand melalui perairan dan mengedarkannya untuk pasaran tempatan.Pengarah Jabatan Siasatan Jenayah Narkotik (JSJN) Bukit Aman Datuk Ayob Khan Mydin Pitchay berkata bertindak hasil maklumat dan risikan, JSJN Bukit Aman bersama JSJN Pulau Pinang melancarkan operasi di kawasan perumahan di Sungai Bakap, Nibong Tebal dekat sini dan menahan tujuh lelaki."Dalam serbuan pukul 1 pagi Jumaat itu, semua lelaki tersebut sedang memunggahkan ketulan-ketulan ganja dari sebuah lori ke sebuah rumah."848 ketulan mampat ganja seberat 840kg dirampas dan susulan itu, polis menahan seorang lagi lelaki iaitu geng sindiket tersebut di Simpang Ampat, juga di Nibong Tebal. "Tiada sebarang rampasan dadah dibuat bersama suspek berkenaan. Semua suspek yang ditahan termasuk dua lelaki Thailand itu berusia 35 hingga 59 tahun," katanya dalam sidang media di sini hari ini.

(Pengarah Jabatan Siasatan Jenayah Narkotik (JSJN) Bukit Aman Datuk Ayob Khan Mydin Pitchay (dua  dari kiri)pada sidang media rampasan dadah jenis ganja di sini)

Beliau berkata, rampasan dadah berkenaan merupakan terbesar di Pulau Pinang pada tahun ini, membabitkan rangkaian penyeludup dari Thailand dan dadah untuk pasaran tempatan.Katanya, sindiket itu menyeludup masuk ganja dari selatan Thailand iaitu Satun menerusi perairan Malaysia sebelum semua ganja tersebut disimpan di sebuah rumah yang dijadikan stor sindiket tersebut di Sungai Bakap.

"Siasatan mendapati sindiket terbabit aktif menjalankan kegiatan penyeludupan dan pengedaran dadah jenis ganja itu sejak penghujung tahun lepas dan dipercayai mengaut keuntungan jutaan ringgit setiap bulan.

Katanya, lima daripada suspek positif dadah dan mempunyai pelbagai rekod lampau berkaitan dadah serta jenayah berradasarkan ujian air kencing yang dilakukan pihaknya.Kesemua lapan suspek direman tujuh hari sehingga 18 Jun ini bagi membantu siasatan kes mengikut Seksyen 39B Akta Dadah Berbahaya 1952.Susulan penahanan itu, polis turut menyita tiga kenderaan termasuk sebuah lori dengan kesemuanya bernilai RM80,000.


Agensi pekerjaan haram diserbu, didalangi warga Bangladesh, wanita tempatan

PUTRAJAYA, 10 Jun- Sindiket Rekalibrasi Tenaga Kerja yang berselindung di sebalik agensi pekerjaan haram berjaya ditumpaskan.Menurut Ketua Pengarah Imigresen, Datuk Seri Khairul Dzaimee Daud serbuan dilakukan Rabu lalu di dua premis berasingan di Kuala Lumpur dan Ampang, Selangor.Sindiket didalangi lelaki warga Bangladesh berusia 42 tahun yang berstatus pemegang Pemastautin Tetap sejak tahun 2015.Modus operandi sindiket, menubuhkan syarikat pembinaan dan agensi pekerjaan haram untuk mengaburi pihak berkuasa dan meyakinkan pelanggan untuk urusan pengambilan pekerja asing dengan bayaran antara RM3,500 hingga RM4,200 bagi setiap permohonan.Turut ditahan wanita tempatan yang merupakan pemilik syarikat pembinaan selain dua lelaki warga Bangladesh disyaki 'orang tengah' antara syarikat dan pelanggan."Sejumlah 488 naskah pasport antarabangsa telah berjaya dirampas terdiri daripada 457 pasport Bangladesh, lapan pasport Indonesia, lapan pasport India, lapan pasport Pakistan, enam Myanmar dan satu Nepal. Turut dirampas wang tunai RM38,308 hasil dari bayaran yang dikenakan dan turut dirampas 12 cap syarikat, dua set komputer," katanya.

Berdasarkan bayaran dikenakan serta jumlah rampasan pasport, sindiket dipercayai mampu mengaut keuntungan RM2 juta.

(Ketua Pengarah Imigresen, Datuk Seri Khairul Dzaimee Daud)

Dalam perkembangan lain, Jabatan Imigresen Malaysia mewujudkan pasukan khas bagi mempercepatkan kelulusan permohonan pasport antarabangsa di sekitar Lembah Klang.Khairul berkata, pasukan itu ditugaskan untuk memberi kelulusan permohonan pasport secara dalam talian bermula minggu hadapan."Pada minggu hadapan, saya sedang mengumpulkan para pegawai daripada negeri-negeri lain untuk dibawa ke kawasan Lembah Klang. Selain dari itu saya sedang kaji bagi mereka yang berusia 30 ke atas mereka boleh menggunakan gambar yang sememangnya telah pun ada dalam sistem. Tidak perlu 'upload' gambar baru, itu antara penambahbaikan yang kita laksanakan untuk menjadikan proses nak meluluskan ni cepat tapi bila terlalu ramai datang tu yang jadi lambat," katanya.Baru-baru ini dilaporkan berlaku kesesakan di pejabat Imigresen terutama di kawasan Lembah Klang ekoran peningkatan mendadak permohonan dan memperbaharui Pasport Malaysia Antarabangsa.


Bunuh jiran, suspek warga emas direman enam hari

KOTA BHARU, 10 Jun- Seorang lelaki di Kota Bharu, Kelantan direman enam hari bagi membantu siasatan kes bunuh jirannya.Perintah reman sehingga Rabu terhadap suspek berusia 62 tahun itu dikeluarkan Mahkamah Majistret Kota Bharu.Dalam kejadian semalam, seorang lelaki warga emas dilapor meninggal dunia akibat serangan jantung dan mengalami kecederaan disyaki dipukul jirannya dengan kayu.Ia susulan berlaku perselisihan faham selepas mangsa didakwa menanam pokok di laluan orang ramai. Mangsa berusia lewat 60-an ditemui meninggal dunia di bahagian dapur rumahnya.

(Semalam, polis menahan suspek serta merampas sebatang kayu yang dipercayai digunakan untuk memukul mangsa)

Sementara itu, Pemangku Ketua Polis Kelantan, Datuk Muhamad Zaki Harun ketika dihubungi mengesahkan reman berkenaan.“Kes disiasat mengikut Seksyen 302 Kanun Keseksaan.“Sabit kesalahan, pesalah boleh dihukum mati mandatori,” katanya.


KPDNHEP Perak rampas 2,845 barangan tiruan bernilai lebih RM80,000

IPOH, 10 Jun- Sebanyak 2,845 barangan tiruan pelbagai corak, saiz dan warna bernilai RM87,979 dirampas dalam satu serbuan di sebuah premis perniagaan di Jalan Sultan Abdul Jalil di sini, semalam.Pengarah KPDNHEP Saifullizan Kamarul Zaman berkata serbuan dijalankan kira-kira pukul 10.30 pagi hasil aduan dan maklumat risikan melalui wakil pemilik cap dagang, berhubung penjualan barangan tiruan tersebut.“Terdapat 1,245 unit kasut wanita dan kanak-kanak perempuan, 800 unit plastik beg menggunakan label dan 800 unit pelekat berjenama,” katanya dalam satu kenyataan.Saifullizan berkata selain itu, pekerja wanita dan seorang pemilik perniagaan warga tempatan yang berada di tempat kejadian ditahan bagi membantu siasatan di bawah Seksyen 102(1)(c) Akta Cap Dagangan 2019.

Beliau turut menasihatkan peniaga khususnya di Perak, supaya mematuhi segala undang-undang perniagaan yang ditetapkan dan tidak menjual barangan tiruan.“Pengguna boleh menyalurkan maklumat atau aduan, menerusi portal e-aduan atau pusat talian di 1 800 886 800 atau emel di This email address is being protected from spambots. You need JavaScript enabled to view it..“Pengguna juga boleh salurkan maklumat kepada Ez ADU KPDNHEP (aplikasi telefon pintar) atau aplikasi Whatsapp di 019-279 4317, selain Bilik Gerakan KPDNHEP Negeri 05-2414611,” katanya.


Cemas anak dilarikan penganggur curi kereta mahu balik kampung

KUANTAN, 10 Jun- Seorang peniaga berdepan detik cemas selepas anak lelakinya dilarikan oleh seorang penganggur yang mencuri keretanya di Felda Hilir Satu di sini, yang didakwa mahu digunakan untuk pulang ke kampung.Ketua Polis Daerah Kuantan ACP Wan Mohd Zahari Wan Busu bagaimanapun berkata kanak-kanak berusia sembilan tahun itu, diturunkan di tepi Jalan Kuantan-Maran dan diambil oleh ibunya yang mengejar kereta Perodua Alza miliknya itu, dengan menaiki kereta kawannya. Kejadian berlaku pada 6.30 petang semalam, semasa mangsa yang merupakan anak kedua daripada tiga beradik didakwa mengikut ibunya berusia 34 tahun ke rumah rakannya di felda itu, dan ditinggalkan dalam kenderaan yang tidak dimatikan enjin selama beberapa minit. “Ibu mangsa mendakwa jiran rakannya memaklumkan kereta itu telah dilarikan seorang lelaki, menyebabkan mereka bergegas mengejar suspek. Suspek telah menurunkan kanak-kanak itu beberapa kilometer dari lokasi kejadian dan terus melarikan kenderaan,” katanya semasa dihubungi di sini hari ini.

(Ketua Polis Daerah Kuantan ACP Wan Mohd Zahari Wan Busu/FOTO FB POLIS KUANTAN)

Wan Mohd Zahari berkata suspek berusia 35 tahun yang tidak bekerja itu, akhirnya berjaya ditahan oleh pasukan kereta peronda polis Ibu Pejabat Polis Daerah (IPD) Maran. Siasatan awal mendapati suspek yang mempunyai satu rekod kesalahan lampau berkaitan dadah, melarikan kereta itu, kerana mahu pulang ke kampung di Mentakab, Temerloh. Siasatan lanjut dijalankan mengikut Seksyen 379A Kanun Keseksaan yang memperuntukkan hukuman penjara tidak lebih tujuh tahun dan boleh dikenakan denda, jika sabit kesalahan. Pada sidang media di IPD Kuantan hari ini, Wan Mohd Zahari berkata polis menumpaskan 'Geng Padil' yang dipercayai aktif menyamun sekitar bandar raya ini sejak Mei lepas, dengan penahanan dua lelaki warga tempatan baru-baru ini. Suspek berusia 22 dan 29 tahun itu yang dipercayai mulai aktif sejak Mei lepas, ditahan dalam serbuan di Jalan Batu Hitam, Beserah pada Rabu lepas semasa menaiki kereta Perodua Kancil yang dilaporkan dicuri pada 2 Jun lepas.“Mereka dipercayai melakukan jenayah itu dengan mencari mangsa yang berjalan seorang diri, sebelum mengugut mereka dengan menggunakan parang untuk menyerahkan wang tunai dan barangan berharga,” katanya.Wan Mohd Zahari berkata suspek dipercayai terlibat dengan lima kes jenayah termasuk samun, curi kenderaan, dan pecah kedai, dengan anggaran kerugian sekitar RM10,000.Kedua-dua suspek yang didapati positif dadah kini direman sehingga Ahad ini.-BERNAMA


BNM tingkat kerjasama dengan bank dan agensi penguatkuasaan banteras penipu kewangan

KUALA LUMPUR, 10 Jun- Semua bank berlesen dikehendaki menerapkan tahap keselamatan yang tinggi, terutamanya untuk perkhidmatan perbankan internet serta mudah alih, antaranya seperti semakan keselamatan dan khidmat nasihat secara berkala yang dikeluarkan oleh Bank Negara Malaysia (BNM) kepada institusi kewangan.Nasihat tersebut termasuk keperluan untuk meningkatkan kawalan sedia ada dan memastikan perlindungan yang mencukupi terhadap ancaman terkini sambil mengekalkan perkhidmatan yang cekap kepada pelanggan.“Risiko penipuan sentiasa berubah-ubah berikutan penipu terus menggunakan kaedah yang lebih canggih bagi menipu orang ramai.“Kaedah ini termasuk pendekatan baharu untuk memperdaya pemegang akaun bank supaya mendedahkan butiran perbankan mereka atau memasukkan perisian hasad ke dalam peranti mereka,” menurut BNM dalam satu kenyataan semalam.Oleh itu, industri kewangan dan pihak berkuasa perlu sentiasa berwaspada terhadap modus operandi yang terkini. BNM terus bekerjasama dengan Polis Diraja Malaysia (PDRM), Suruhanjaya Komunikasi dan Multimedia Malaysia (SKMM) serta industri kewangan dalam menyelaraskan usaha membanteras pemalsuan serta penipuan kewangan dan mewujudkan kesedaran orang ramai yang lebih meluas tentang taktik penipuan terbaharu.Di samping memastikan langkah-langkah pencegahan yang lebih berkesan oleh institusi kewangan, usaha-usaha ini juga memberikan sokongan pada tindakan mendapatkan semula dana yang telah diselewengkan serta siasatan yang tepat pada masa dan berkesan oleh agensi penguatkuasaan undang-undang yang berkaitan.Orang ramai dinasihati untuk melindungi maklumat peribadi mereka dan lebih berwaspada semasa memuat turun fail atau aplikasi daripada sumber yang tidak disahkan ke dalam peranti mudah alih. Pengguna perkhidmatan kewangan juga memainkan peranan yang penting untuk terus peka dengan ancaman baharu melalui makluman yang dikeluarkan oleh institusi kewangan, BNM dan pihak berkuasa lain selain mengambil langkah berjaga-jaga untuk melindungi diri sendiri.

Maklumat tentang ancaman terkini dan langkah-langkah yang boleh diambil oleh individu bagi melindungi diri terhadap ancaman yang berubah-ubah boleh didapati daripada halaman Amaran Scam di Facebook pada https://www.facebook.com/amaranpenipuan/.Para pemegang akaun yang mendapati wujudnya transaksi meragukan yang melibatkan akaun bank mereka perlu segera:1. Memaklumkan kepada bank mereka;2. Menghubungi talian yang berikut:a. Scam Response Centre Jabatan Siasatan Jenayah Komersil (CCID) melalui nombor 03-2610 1559/1599 atau BNMTELELINK melalui talian 1-300-88-5465.Tindakan ini akan memudahkan pengambilan langkah-langkah segera oleh CCID dengan kerjasama BNM dan bank-bank bagi membantu melindungi akaun-akaun yang terjejas.3. Membuat laporan polis untuk memudahkan siasatan. Bagi kes transaksi tanpa kebenaran, BNM menghendaki semua bank berlesen memastikan komunikasi dilakukan dengan betul serta bantuan penyelesaian yang adil diberikan kepada pelanggan yang telah mengambil langkah-langkah sewajarnya untuk melindungi diri mereka dan tidak melakukan penipuan.“Semua bank telah diberikan peringatan supaya memberikan bantuan dan maklumat yang sewajarnya kepada para pelanggan yang terjejas dalam usaha melindungi akaun mereka dan status penyiasatan oleh bank-bank,” kata BNM lagi.BNM juga akan mengambil tindakan penyeliaan dan penguatkuasaan yang bersesuaian bagi kes bank-bank yang tidak mengambil langkah-langkah yang sewajarnya bagi melindungi pelanggan mereka atau gagal mematuhi peraturan yang berkaitan.


TAWAU, 9 Jun- Mayat seorang bayi perempuan yang masih bertali pusat ditemukan di tepi laut di kampung Tanjung Batu Logpond, Selasa lepas.Seorang saksi bersama tunangnya yang tidak mahu identiti mereka didedahkan mendakwa telah membuka sebuah beg yang dijumpai terapung berhampiran jeti dan mendapati seorang bayi perempuan berada dalam keadaan tidak sedar diri sebelum memaklumkannya kepada pihak polis.Turut dijumpai dalam beg berkenaan seketul batu seberat 1.2 kilogram yang dipercayai digunakan untuk menenggelamkan beg berkenaan ke dalam laut. Ketua Polis Daerah Tawau, ACP Jasmin Hussin berkata, pihak polis bergegas ke lokasi kejadian selepas menerima aduan daripada orang awam.

(Mayat bayi perempuan ditemukan di tepi laut, di Tawau)

"Pegawai Kementerian Kesihatan Malaysia (KKM) yang turut berada di lokasi telah mengesahkan bayi seberat 1.4 kilogram itu telah meninggal dunia dan dibawa ke Hospital Tawau untuk pemeriksaan lanjut," kata Jasmin menerusi satu kenyataan media.Menurut beliau lagi, kes berkenaan disiasat bawah Seksyen 318 Kanun Keseksaan.Penduduk Tawau diminta agar tidak membuat sebarang spekulasi dan menularkan maklumat-maklumat yang tidak sahih berhubung penemuan bayi tersebut bagi mengelakkan kekeliruan dan kegusaran sekali gus mengganggu proses siasatan pihak polis.


ARAU, 9 Jun- Seorang bayi perempuan dipercayai baru lahir dijumpai di hadapan gerai pintu masuk Universiti Teknologi MARA (UiTM) Arau di Taman Seri Wang.

Ketua Polis Arau, Superintenden Ahmad Mohsin Md Rodi memaklumkan, pihaknya menerima laporan penemuan bayi itu kira-kira jam 9.10 pagi tadi.

Siasatan awal mendapati pihak Jabatan Kebajikan Masyarakat (JKM) Negeri Perlis telah menerima panggilan telefon kira-kira 8.20 pagi daripada seorang wanita yang memaklumkan telah meninggalkan seorang bayi berdekatan UiTM Arau.

(Bayi baru lahir dijumpai depan gerai, pintu masuk UiTM Arau)

"Susulan panggilan tersebut, pihak JKM telah ke tempat kejadian dan menjumpai bayi perempuan yang masih bertali pusat di dalam plastik berwarna hitam.

"Petugas perubatan dari Hospital Tuanku Fauziah hadir ke lokasi kejadian dan membawa bayi tersebut ke Jabatan Kecemasan, Hospital Tuanku Fauziah untuk rawatan susulan. Pemeriksaan doktor mengesahkan bayi berkenaan dalam keadaan sihat dan stabil," kata Ahmad Mohsin dalam satu kenyataan kepada media.

Pihak polis berjaya mengenal pasti wanita yangbl membuat panggilan dan telah membawanya ke Hospital Tuanku Fauziah untuk menerima rawatan.

Kes disiasat bawah Seksyen 317 Kanun Keseksaan.


Kes 'love scam' di Johor meningkat

JOHOR BAHRU, 8 Jun- Kes penipuan cinta (love scam) meningkat di Johor tahun ini, dengan 1,047 laporan polis diterima setakat ini, berbanding 934 laporan, sepanjang tahun lalu.Ketua Polis Johor, Datuk Kamarul Zaman Mamat berkata, jumlah kerugian juga meningkat kepada RM25 juta setakat ini, berbanding RM14.5 juta sepanjang tahun lalu.Sindiket dipercayai didalangi warga tempatan, menyamar sebagai warga asing yang bekerjaya bagi memperdaya mangsa memindahkan wang, kononnya untuk urusan penerimaan, dan penghantaran hadiah serta mengajak mangsa berkahwin.Pemeriksaan juga mendapati 'akaun keldai' digunakan sindiket, adalah akaun bank yang didaftarkan dalam negara.

(Datuk Kamarul Zaman Mamat dalam sidang media di Johor Bahru)

"Ada yang menyamar dari Jepun, dari Jerman dan sebagainya, tapi sebenarnya dia menggunakan akaun orang di sini, bukan akaun dari luar negara, akaun bank bank terkemuka dari negara kita, jadi cuba pastikanlah logik ke tak, dia duduk di Jerman, duduk di Jepun, duduk di China tapi guna akaun kita, guna akaun di Malaysia, dah satu benda tak logik, tak masuk akal,"kata Kamarul Zaman dalam sidang media di sini.

Dalam pada itu, beliau turut memaklumkan pihaknya telah menahan seorang lelaki di Bangunan Sultan Iskandar, Johor Bahru semalam, dipercayai terbabit kes melarikan wang sekuriti bernilai S$1 juta, pada tahun 2020.


Penunggang basikal maut, pegawai penyelidik mengaku tidak bersalah memandu secara melulu

SEREMBAN, 7 Jun - Seorang pegawai penyelidik sebuah syarikat utiliti mengaku tidak bersalah di Mahkamah Majistret di sini hari ini atas pertuduhan memandu kereta secara berbahaya sehingga menyebabkan kematian seorang penunggang basikal warga emas, pada 1 Jun lalu.Tertuduh, Munirah Stapah@Salleh, 26, membuat pengakuan itu selepas pertuduhan dibacakan di hadapan Majistret Intan Syafinaz Ros’lin.Mengikut pertuduhan, Munirah didakwa memandu Perodua Axia secara laju dan melulu sehingga menyebabkan kematian Khalid Mohd Isa, 72, dalam kejadian pada pukul 8.25 pagi di Jalan Temiang-Pantai di sini pada 1 Jun.Pertuduhan dikemukakan mengikut Seksyen 41 (1) Akta Pengangkutan Jalan 1987 yang memperuntukkan hukuman penjara maksimum 10 tahun dan denda maksimum RM50,000, jika sabit kesalahan.

(Munirah Stapah@Salleh, 26, mengaku tidak bersalah memandu secara melulu dan berbahaya di Mahkamah Majistret pada Selasa)

Pendakwaan dilakukan Pegawai Pendakwa ASP M. Shanmugavel manakala Munirah tidak diwakili peguam.Mahkamah kemudian membenarkan tertuduh diikat jamin RM3,500 dengan seorang penjamin selain lesen memandunya digantung.Mahkamah menetapkan sebutan semula kes pada 21 Jun ini.


Lelaki rempuh suami isteri OKU direman empat hari

MELAKA, 7 Jun- Seorang lelaki yang terlibat dalam kemalangan mengakibatkan kematian pasangan suami isteri Orang Kurang Upaya (OKU) di Jalan Serkam Pantai, Merlimau, Jasin semalam, ditahan reman empat hari bermula hari ini.Perintah reman terhadap operator kilang berusia 24 tahun itu dikeluarkan oleh Majistret Nabihah Mohd Noor di Mahkamah Majistret Ayer Keroh di sini.Dalam kejadian pada pukul 7.45 pagi itu, pemuda itu yang dipercayai memandu dalam keadaan mabuk telah merempuh motosikal yang dinaiki mangsa Ezuddin Mohammad, 50, dan Surayah Muhamat, 48.

Operator kilang yang juga pemandu Perodua Myvi yang dipercayai memandu dalam keadaan mabuk sehingga menyebabkan sepasang suami isteri OKU maut direman empat hari bermula hari ini

Seorang penunggang motosikal Ya’akob Mohamad, 57, turut mengalami cedera ringan.Siasatan dijalankan di bawah Seksyen 44(1) Akta Pengangkutan Jalan (APJ) 1987.


145 ketulan ganja dirampas, 3 lelaki ditahan

SHAH ALAM, 7 Jun- Tiga lelaki yang cuba memindahkan 145 ketulan mampat disyaki ganja ditahan dalam serbuan di sebuah pasar raya di Bangsar pada 31 Mei lalu.Ketua Jabatan Siasatan Jenayah Narkotik (JSJN), Ibu Pejabat Polis Kontinjen (IPK) Selangor, ACP Ahmad Jefferi Abdullah berkata, hasil serbuan pihaknya berjaya merampas dadah seberat 142.1 kilogram dianggarkan bernilai RM355,250.Jelas beliau, kumpulan berkenaan mula aktif sejak empat bulan lalu dan dadah yang dirampas adalah untuk pasaran Lembah Klang"Kesemua mereka dipercayai mendapat upah sekitar RM2,500 untuk kerja-kerja penghantaran dadah itu dan siasatan lanjut masih dijalankan bagi mengesan dalang sindiket," katanya pada sidang media di IPK Selangor, di sini.

(ACP Ahmad Jefferi Abdullah, Ketua JSJN Selangor pada sidang media di IPK Selangor di sini)

Tambah beliau, pihaknya turut menyita tiga buah kenderaan iaitu sebuah kereta jenis Proton Preve, Toyota Vellfire dan Proton Iswara yang disyaki digunakan suspek untuk kegiatan tersebut.Beliau turut memaklumkan, dua suspek yang ditahan didapati positif dadah jenis Methamphetamine dan Tetrahydrocannabinol (THC) manakala seorang lagi negatif."Dadah dirampas boleh dibekalkan kepada 142,100 penagih sehari bagi setiap satu gram penggunaan dan kes itu disiasat mengikut Seksyen 39B Akta Dadah Berbahaya 1952," katanya lagi.


Jenayah pecah rumah, Geng Fahmy tumpas

HULU TERENGGANU, 6 Jun- Polis Hulu Terengganu berjaya menyelesaikan tujuh kes pecah rumah susulan tangkapan tiga individu yang mengelarkan diri mereka sebagai 'Geng Fahmy'.  Tiga individu terbabit, dua daripada mereka suami isteri berusia 28 dan 38 tahun ditahan pada Sabtu ketika melakukan urusan jual beli emas di Kuala Lumpur manakala suspek utama yang mempunyai ikatan persaudaraan dengan pasangan suami isteri berusia 28 tahun di tahan dirumahnya di Kampung Temala Hilir, Marang pada Ahad.  Ketua Polis Daerah Hulu Terengganu, DSP Mohd Adli Mat Daud berkata susulan tangkapan itu pihaknya berjaya merampas barang kemas bernilai lebih RM47,000.  Tangkapan terhadap suspek dibuat susulan satu laporan kes pecah rumah di Kampung Pauh, Kuala Berang pada Khamis lalu.  "Dengan kejayaan tangkapan ini, pihak PDRM telah berjaya menyelesaikan setakat ini tujuh kes melibatkan jumlah kerugiaan RM100,000 yang dilaporkan dalam tujuh kes kejadian pecah rumah di Daerah Hulu Terengganu ini," kata DSP Mohd Ali kepada pemberita RTM.

(Ketua Polis Daerah Hulu Terengganu, DSP Mohd Adli Mat Daud menjelaskan kepada media berhubungkes jenayah Geng Fahmy yang berjaya dipatahkan anggotanya)

Adli berkata suspek utama juga memiliki tiga rekod jenayah lampau membabitkan kesalahan dadah dan baru dibebaskan dari penjara Januari lalu.  Katanya kesemua suspek direman selama empat hari bermula dari tarikh tangkapan.  Kes disiasat mengikut Seksyen 457 Kanun Keseksaan.


PGA Sarawak rampas 11,700 telur penyu bernilai lebih RM100,000

KUCHING, 6 Jun - Pasukan Gerakan Am (PGA) Briged Sarawak merampas 13 kotak mengandungi 11,700 biji telur penyu bernilai RM109,250 dan menahan dua lelaki tempatan berusia 31 dan 37 melalui operasi bersepadu Op Khazanah, Sabtu lepas.Komander PGA Briged Sarawak SAC Dr Che Ghazali Che Awang dalam satu kenyataan hari ini berkata rampasan terbaharu ini dilakukan di sebuah premis di Lawas, 1,045km ke utara dari sini, kira-kira pukul 10 pagi Sabtu lepas.Menurutnya kedua-dua suspek yang menaiki sebuah kenderaan pacuan empat roda ditahan sepasukan anggota dari Kompeni C Batalion 12 PGA Sarawak di Kompleks Imigresen, Kastam, Kuarantin dan Keselamatan (ICQS) Merapok di Lawas sebelum telur-telur penyu dijumpai dalam kenderaan berkenaan."Kesemua telur penyu tersebut dipercayai untuk dipasarkan ke negara jiran,” katanya sambil menambah kenderaan yang digunakan dianggarkan bernilai RM80,000, turut dirampas.Beliau berkata kedua-dua suspek dan barang rampasan itu telah diserahkan kepada Perbadanan Perhutanan Sarawak (SFC) Lawas untuk tindakan dan siasatan lanjut di bawah Seksyen 29(1) Ordinan Perlindungan Hidupan Liar Sarawak 1998.

(Pasukan Gerakan Am (PGA) Briged Sarawak merampas 13 kotak mengandungi 11,700 biji telur penyu bernilai RM109,250 di sebuah premis di Lawas/FOTO PGA Sarawak)

Dalam kejayaan lain, Che Ghazali berkata PGA Sarawak menemukan selaras senapang angin bernilai RM800 di sebuah kawasan semak di kawasan sempadan Malaysia-Indonesia berdekatan Telok Melano, kira-kira 137km ke barat dari sini semasa rondaan di bawah Op Batas semalam.Walau bagaimanapun, tiada tangkapan dibuat berhubung kes berkenaan selepas pasukan rondaan sempadan dari Batalion 11 PGA yang menjumpai senjata itu mendapati tiada sesiapa yang datang untuk mengambilnya selepas mereka menunggu kira-kira sejam.Beliau berkata menerusi Op Batas dari 30 Mei hingga semalam, PGA Sarawak merekodkan tiga kes pengusiran pendatang asing di kawasan sempadan Sarawak-Kalimantan, Indonesia melibatkan 21 individu terdiri dari 17 lelaki dan empat perempuan berumur antara 10 dan 63 tahun.Menurutnya, PGA Sarawak mencatatkan jumlah rampasan bernilai RM1.4 juta dan sembilan tangkapan sepanjang Op Bersepadu Khazanah berlangsung dari awal tahun ini sehingga semalam.“Op Batas telah mencatatkan kejayaan rampasan bernilai RM1.1 juta dengan merekodkan 104 kes melibatkan jumlah tangkapan seramai 370 orang terdiri dari 24 warganegara tempatan dan 346 pendatang asing, termasuk 301 pendatang asing yang diusir balik ke negara asal,” tambahnya. - BERNAMA


Mekanik rugi RM70,000 diperdaya Macau scam

SEREMBAN, 6 Jun- Seorang mekanik di Jempol mendakwa kerugian RM70,000 setelah diperdaya sindiket Macau Scam yang menyamar sebagai wakil dari klinik kesihatan dan pegawai polis pada 25 Mei lepas. Ketua Polis Daerah Jempol Supt Hoo Chang Hook berkata lelaki berusia 56 tahun itu mendakwa menerima panggilan memaklumkan mangsa melakukan kesalahan di bawah undang-undang Jabatan Kesihatan Malaysia kerana mengambil ubat sebanyak lapan kali di Klinik Kesihatan Ampang Baru, Ipoh, Perak.Beliau berkata panggilan mangsa kemudian disambungkan kepada seorang individu kononnya pegawai polis bernama Sarjan Lee dari Balai Polis Ipoh yang memberitahu lelaki itu terlibat dengan kes pengubahan wang haram."Mangsa diminta memindahkan wang dalam akaunnya untuk siasatan polis dan akan ditangkap jika tidak berbuat demikian. Lelaki itu turut dimaklumkan bahawa wang miliknya akan dipulangkan semula jika tidak terlibat dengan pengubahan wang haram.“Percaya dengan perkara itu, mangsa kemudian membuat pindahan ke dua akaun berlainan dengan jumlah keseluruhan RM70,000," katanya dalam kenyataannya hari ini.Hoo berkata mangsa yang menyedari diperdaya membuat laporan polis pada 3 Jun lepas dan kes disiasat mengikut Seksyen 420 Kanun Keseksaan kerana menipu.Dalam kes berasingan, Hoo berkata seorang pekerja kilang berusia 36 tahun di Bahau mendakwa kerugian RM11,300 selepas terpedaya dengan perkhidmatan pelacuran secara dalam talian yang ditawarkan menerusi aplikasi WhatsApp pada 4 Jun lepas."Pada hari sama mangsa diminta memasukkan wang dan membuat 22 kali tambah nilai ke aplikasi aplikasi 'Razer Gold & Silver' berjumlah RM11,300," katanya.Menurutnya selepas membuat pembayaran, lelaki itu diminta menghantarkan gambar kad pengenalan sebagai bukti pembayaran tersebut.Hoo berkata mangsa yang berasa ditipu setelah dimaklumkan rakannya itu kemudian membuat laporan polis semalam dan kes disiasat di bawah Seksyen 420 Kanun Keseksaan.- BERNAMA

(Ketua Polis Daerah Jempol Supt Hoo Chang Hook)


Cemburu antara motif wanita hamil 7 bulan ditembak

(Kenderaan jenis Nissan Cefiro diparkir di tepi jalan di tempat kejadian sejak petang kelmarin)

MACHANG, 5 Jun-Polis tidak menolak kemungkinan cemburu menjadi antara motif seorang wanita mengandung tujuh bulan maut ditembak di perut dalam kejadian di Kampung Repek, Pasir Mas, kelmarin.

Pemangku Ketua Polis Kelantan, Datuk Muhammad Zaki Harun, berkata, bagaimanapun, pihaknya masih menjalankan siasatan lanjut bagi mengenal pasti punca sebenar kejadian. Mangsa, Emirah yang juga ibu kepada tiga anak, berusia di antara tiga hingga 10 tahun itu, sudah bercerai dengan suaminya sejak Februari lalu.Akibat tembakan yang dialaminya, bayi yang berada dalam kandungannya turut meninggal dunia.Beliau berkata, setakat ini pihaknya menahan seorang lelaki yang dipercayai mempunyai hubung kait dengan kes terbabit bagi membantu siasatan."Setakat ini macam-macam kemungkinan motif kejadian dan salah satunya adalah cemburu. Kita akan menyiasat secara menyeluruh, termasuk mengambil keterangan daripada saksi supaya apa yang kita jangkakan adalah benar."Justeru, orang ramai diminta tidak membuat sebarang spekulasi sehingga siasatan polis selesai. Suspek yang ditahan kini direman lima hari bermula hari ini sehingga Khamis untuk siasatan lanjut," katanya pada sidang media selepas Majlis Serah Terima Tugas Ketua Polis Daerah Machang di IPD Machang, di sini, hari ini.

Katanya , orang ramai dinasihatkan supaya tidak membuat sebarang spekulasi sehingga  siasatan polis selesai.

(Pemangku Ketua Polis Kelantan, Datuk Muhammad Zaki Harun pada sidang media sidang media selepas Majlis Serah Terima Tugas Ketua Polis Daerah Machang di IPD Machang, di sini, hari ini)

Muhamad Zaki berkata, pihaknya juga sedang menyiasat, sama ada mangsa ditembak di lokasi kejadian penemuan mayat atau ditembak di lokasi lain."Ada dua kemungkinan, mungkin mangsa ditembak di tempat lain tetapi sempat memandu hingga sampai di lokasi kejadian atau mangsa sememangnya ditembak di lokasi berkenaan."Jarak rumah mangsa dengan lokasi kejadian adalah 15 kilometer sahaja. Berdasarkan percakapan ibu mangsa, wanita berkenaan keluar untuk mengurut," katanya.Beliau berkata, pihaknya percaya suspek menggunakan pistol separa automatik .38 berdasarkan penemuan kelongsong peluru.

Berita berkaitanSuspek tembak mati wanita hamil direman lima hari


Eksekutif kanan GLC dan isteri disyaki makan suap RM600,000 direman enam hari

PUTRAJAYA, 5 Jun- Seorang eksekutif kanan sebuah syarikat berkaitan kerajaan (GLC) dan isterinya ditahan Suruhanjaya Pencegahan Rasuah Malaysia (SPRM) kerana dipercayai meminta dan menerima rasuah lebih RM600,000 bagi kerja-kerja pelantikan syarikat pengangkutan. Menurut sumber SPRM, suami isteri yang masing-masing berusia 50-an dan 40-an itu ditahan pada kira-kira pukul 7.00 malam di kediaman mereka di Petaling Jaya, Selangor semalam.Sumber SPRM itu berkata lelaki berkenaan disyaki meminta ‘habuan bulanan’ kira-kira RM20,000 sebagai balasan melantik sebuah syarikat pengangkutan bagi penghantaran produk berasaskan minyak ke seluruh negara untuk tempoh antara Julai 2019 hingga April tahun ini.Isterinya pula dipercayai bersubahat untuk meminta dan menerima bagi pihak suaminya.Menurut sumber SPRM itu, isteri eksekutif kanan itu juga dipercayai mempunyai kawalan ke atas kad debit milik syarikat pengangkutan terbabit di mana pemilik syarikat tersebut terlibat dalam urusan rasmi dengan suaminya.Pasangan itu direman enam hari bermula hari ini sehingga 10 Jun selepas perintah reman terhadap mereka dikeluarkan Majistret Shah Wira Abdul Halim selepas mendengar permohonan SPRM di Mahkamah Majistret Putrajaya hari ini.Pengarah Kanan Siasatan SPRM Datuk Seri Hishamuddin Hashim ketika dihubungi mengesahkan penahanan pasangan suami isteri tersebut bagi membantu siasatan di bawah Seksyen 17(a) Akta SPRM 2009.-BERNAMA

(Lelaki berkenaan disyaki meminta ‘habuan bulanan’ kira-kira RM20,000 manakala isterinya pula dipercayai bersubahat untuk meminta dan menerima bagi pihak suaminya)


Suspek tembak mati wanita hamil direman lima hari

TUMPAT, 5 Jun- Seorang buruh ditahan reman lima hari bagi membantu siasatan berhubung penemuan mayat seorang wanita hamil yang ditemukan mati dengan kesan tembakan di bahagian perut dalam sebuah kereta yang diparkir di tepi jalan di Kampung Repek,Pasir Mas Kelantan petang semalam.  Perintah reman terhadap lelaki berusia 40 tahun itu dikeluarkan oleh Majistret Kamarul Hasyime Rosli di Mahkamah Majistret Tumpat bermula hari ini sehingga Khamis depan.  Menurut Pemangku Ketua Polis Kelantan, Datuk Muhammad Zaki Harun, pihaknya menahan lelaki terbabit jam 11.30 malam tadi.  Kes disiasat mengikut Seksyen 302 Kanun Keseksaan.  Media sebelum ini melaporkan petang semalam, seorang wanita hamil ditemukan mati dengan kesan tembakan di bahagian perut dalam sebuah kereta yang diparkir di tepi jalan di Kampung Repek,Pasir Mas Kelantan.  Mangsa berusia 26 tahun yang sedang mengandung tujuh bulan ditemui mati jam 4 petang oleh orang awam sebelum dimaklumkan kepada pihakpolis.  Mangsa bekerja sebagai peniaga ditemui terbaring di tempat duduk pemandu.  Pemeriksaan polis mendapati terdapat kesan tembakan di perut kiri mangsa dan ibu mangsa memaklumkan wanita itu mengandung tujuh bulan.  Hasil temubual saksi juga mendapati, kenderaan jenis Nissan Cefiro diparkir di tepi jalan sejak petang kelmarin.  Turut ditemui satu biji kelongsong peluru di bahagian kaki tempat duduk penumpang belakang sebelah pemandu.

(Suspek, buruh berusia 40 tahun direman sehingga Khamis depan)

(Kenderaan jenis Nissan Cefiro diparkir di tepi jalan sejak petang kelmarin)


Bau busuk bongkar kes bunuh, ibu dikerat 15

IPOH, 5 Jun - Bau busuk membawa kepada penemuan 15 keratan bahagian badan seorang wanita warga emas dalam tangki kumbahan dipercayai dibunuh anak lelakinya, di sebuah rumah di Taman Kerian, Parit Buntar semalam.Ketua Polis Perak Datuk Mior Faridalathrash Wahid berkata pihaknya bergegas ke rumah mangsa berusia 68 tahun itu untuk membuat pemeriksaan sebaik menerima aduan bau busuk luar biasa daripada jiran sekitar."Pemeriksaan di bahagian belakang rumah kemudian menemukan potongan mayat di dalam saluran najis yang ditutup menggunakan papan kayu," katanya ketika ditemui pemberita pada program Malaysia Sports League Daerah Kinta 2022 di X Park Sunway City di sini yang dirasmikan Menteri Belia dan Sukan Datuk Seri Ahmad Faizal Azumu.Beliau berkata pihak polis sebelum ini menerima laporan anak perempuan mangsa mengenai kehilangan ibunya beberapa hari lepas. "Kita yakin suspek mempunyai masalah mental dan permohonan reman ke atasnya akan dibuat pada hari ini bagi membantu siasatan lanjut di bawah Seksyen 302 Kanun Keseksaan," katanya.Semalam polis menahan suspek yang dipercayai membunuh dan memotong badan ibunya, susulan penemuan potongan-potongan daging menyerupai anggota badan manusia di dalam tangki kumbahan rumah itu kira-kira 3.30 petang.

Mangsa hanya tinggal berdua bersama suspek di rumah itu sejak 12 tahun lalu selepas suami mangsa meninggal dunia dan mereka menjalankan urusan jual beli barangan terpakai.Polis turut merampas sebilah parang, dua pisau serta barang-barang yang dipercayai digunakan suspek bagi melakukan pembunuhan tersebut. - BERNAMA


Gaduh gara-gara rebut teman wanita, tiga suspek diburu polis

KLANG, 5 Jun - Gara-gara berebut teman wanita, tiga suspek lelaki termasuk seorang remaja diburu pihak polis dalam kejadian merusuh menggunakan kayu besbol di sebuah restoran di Taman Ehsan Jaya, Pandamaran, di sini, pada 24 Mei lalu.Ketua Polis Daerah Klang Selatan, Asisten Komisioner Cha Hoong Fong, berkata suspek yang diburu dikenali Sebastian Low Jhun Yung, 21, Chan Jia Jing, 17, dan Ho Zhen Yang, 22."Ketiga-tiga suspek ini adalah orang dikehendaki, sedang dikesan bagi membantu siasatan."Hasil siasatan mendapat bahawa mangsa berumur 15 tahun telah dipukul oleh beberapa orang lelaki sewaktu berada di restoran tersebut."Punca kejadian disebabkan perebutan teman wanita yang melibatkan pelajar sekolah dan sehingga melibatkan campur tangan oleh rakan-rakan suspek," katanya melalui satu kenyataan media.Dalam kejadian itu, mangsa mengalami pendarahan diotak, lebam di muka dan luka di tangan serta kaki.Sebelum ini tular di media sosial rakaman video kekecohan berdurasi lebih kurang 1 minit yang menunjukkan sekumpulan lelaki bergaduh di sebuah restoran.

(Sekumpulan pemuda lelaki bergaduh di sebuah restoran pada 24 Mei lalu/Syot layar)

Dalam rakaman tersebut, beberapa orang lelaki memegang objek menyerupai kayu besbol dan telah memukul seorang mangsa."Orang ramai yang mempunyai maklumat berkaitan suspek diminta menyalurkannya kepada Ibu Pejabat Polis Daerah (IPD) Klang Selatan di talian 03-33719999 atau mana-mana balai polis berhampiran," katanya.Media sebelum ini melaporkan, polis menahan lapan individu bagi membantu siasat kes sekumpulan pemuda bersenjatakan kayu besbol memukul seorang remaja lelaki di sebuah restoran di Taman Ehsan Jaya.Hoong Fong berkata, kertas siasatan berhubung kes itu sudah dilengkapkan dan dirujuk kepada Timbalan Pendakwa Raya.


Wanita hamil tujuh bulan ditemukan mati dengan kesan tembakan

KOTA BHARU, 5 Jun- Seorang wanita hamil tujuh bulan ditemukan mati dengan kesan tembakan dalam sebuah kereta di tepi jalan di Kampung Repek, Pasir Mas, dekat sini petang semalam.Pemangku Ketua Polis Kelantan Datuk Muhamad Zaki Harun berkata peniaga berusia 26 tahun itu ditemukan dalam kereta miliknya jenis Nissan Cefiro di tepi jalan kampung tersebut pada kira-kira 4 petang.Beliau berkata mayat mangsa ditemukan di tempat duduk pemandu dan mempunyai kesan tembakan pada bahagian perut sebelah kiri."Hasil pemeriksaan dalam kereta tersebut menemukan satu biji kelongsong peluru pada (ruang) bahagian kaki penumpang belakang sebelah pemandu," katanya dalam satu kenyataan.Mayat wanita itu dihantar ke Hospital Pasir Mas untuk bedah siasat dan polis menahan seorang lelaki berusia 40 tahun pada 11.25 malam tadi di Pasir Mas.“Suspek yang bekerja sebagai seorang buruh ditahan untuk membantu siasatan di bawah Seksyen 302 Kanun Keseksaan,” katanya.Sementara itu, bapa saudara mangsa Mohd Nordin Che Sulaiman berkata,anak saudaranya itu merupakan ibu tunggal dan mempunyai tiga anak lagi. Katanya,malam sebelum kejadian,anak saudaranya itu ada memaklumkan ingin keluar berurut dan selepas itu gagal dihubungi sehingga mayatnya ditemui orang awam di dalam kereta.  "Dia cuma kata nak pergi urut, dalam pukul 8.00 malam, tapi bila kami hantar mesej kat dia pagi tadi, dia tak balas kami jadi tak sedap hati," kata Mohd Nordin.

(Pemangku Ketua Polis Kelantan Datuk Muhamad Zaki Harun)


Lelaki dipercayai bunuh ibu sendiri, ditahan

IPOH, 5 Jun - Polis menahan seorang lelaki selepas dipercayai membunuh dan memotong badan ibunya di sebuah rumah di Taman Kerian, Parit Buntar kerana tidak berpuas hati dengan pembahagian harta pusaka mendiang bapanya.Ketua Polis Perak Datuk Mior Faridalathrash Wahid berkata lelaki berusia 42 tahun itu ditahan selepas polis menerima laporan mengenai penemuan potongan-potongan daging menyerupai anggota badan manusia di dalam tangki kumbahan rumah berkenaan kira-kira pukul 3.30 petang semalam."Sepasukan pegawai dan anggota Bahagian Siasatan Jenayah Ibu Pejabat Polis Daerah Kerian dengan dibantu Unit Forensik Ibu Pejabat Polis Kontinjen Perak telah hadir ke tempat kejadian dan menemukan 15 keratan bahagian tubuh badan yang telah dipotong," katanya dalam satu kenyataan malam ini.Beliau berkata mangsa merupakan seorang wanita berusia 68 tahun dan hanya tinggal berdua bersama suspek di rumah itu sejak 12 tahun lepas selepas suami mangsa meninggal dunia.

Menurutnya siasatan awal mendapati kejadian berpunca akibat rasa tidak puas hati suspek terhadap pembahagian harta pusaka mendiang bapanya.

"Selain penahanan lelaki itu, polis turut merampas sebilah parang, dua pisau serta barang-barang yang digunakannya bagi melakukan pembunuhan tersebut," katanya dengan menambah kes disiasat mengikut Seksyen 302 Kanun Keseksaan kerana bunuh. - BERNAMA